Eil lizer d’ar Gorintianed - Le Diocèse de Quimper et Léon\nAccueil - Foi et culture bretonne – FEIZ - Testamant Nevez – eil lodenn - Eil lizer d’ar Gorintianed\nGoude al lizer kenta kaset dezi gand Paol e sav eur pennad birvill e Iliz Korint. Afer a glasker zoken ouz Paol. Tamallet eo da veza hedro, douetañs a zav war e renk a abostol ; dister e vez kavet e-skoaz « an ebestel all ».\nDaoust ma ne blij ket kement-se dezañ, Paol en-em garg d’en em zivenn e-unan. Ya, abostol e gwirionez, gwir ha reiz eo e Aviel, koulz hag e labour a abostolèrèz, kalet e sko d’en em zivenn ; med startoh c’hoaz eh embann e garantez evid ar Gorintianed hag ar joa e-neus outo.\nI. 1 Paol abostol ar Hrist Jezuz, dre volontez Doue, hag ar breur Timote da Iliz Doue a zo e Korint ha d’an oll zent a zo en Akaia a-bez, 2 deoh, gras ha peoh a-berz Doue on Tad hag an Aotrou Jezuz Krist. 3 Ra vo benniget Doue, Tad an Aotrou Jezuz Krist, Tad an oll drugarez ha Doue peb frealzidigez.\nFrealzidigez ha trubuillou\n4 Frealz a ro deom en on oll drubuillou, evid rei deom galloud da frealzi kement-hini a zo en drubuill, dre ar frealzidigez a resevom-ni on-unan digand Doue. 5 Rag evel ma ’z eo puill ennom poaniou ar Hrist, evel-se ivez, dre ar Hrist, e vo puill or frealzidigez. 6 Hag en drubuill emaom ? Evid ho frealzidigez hag ho silvidigez an hini eo ; hag er frealz emaom ? Evid ho frealzidigez e ra deoh gouzañv an heveleb poaniou a ziwaskom ni ivez. 7 Hag on esperañs diwar ho penn a zo stard : ni a oar ho-po lod en or frealzidigez, c’hwi hag ho po kemeret lod euz or poaniou.\n8 Rag ne fell ket deom, breudeur, ho lezel heb gouzoud : an enkrezou on-eus gouzañvet en Azia o-deus or gwasket kenañ, dreist on nerz, ken na oan mennet da goll esper euz ar vuez zoken. 9 Ya, ennom on-eus santet ez oam barnet d’ar maro. Hag evel-se n’hellem ket lakaad or fiziañs ennom on-unan, med e Doue a zav ar re varo da veo. 10 Eñ eo e-neus on tennet euz eur seurt maro hag on tenno c’hoaz. Ennañ on-eus lakeet or fiziañs : on tenna a raio c’hoaz anezañ. 11 C’hwi ho-po sikouret ivez dre ho pedennou evidom ; evel-se ar hras-se on-eus bet dre bedennou eun niver braz a dud a zeuio da veza evid kalz a dud eur bedenn a drugarez evidom.\n12 Rag ar pez a laka stad ennom eo an testeni-mañ euz or houstiañs : en on darempredou er bed ha dreist-oll en ho keñver-c’hwi, ez om bet atao didroidell ha leal dirag Doue, n’eo ket a-vad hervez eur furnez-den med hervez gras Doue. 13 Rag ne skrivan deoh netra all ebed nemed ar pez a lennit hag a intentit. Med fiziañs am-eus eh intentit mad kenañ. 14 Peogwir ho-peus intentet ahanon, evid eul lodenn da vianna : ni a zo evidoh eun abeg a enor evel ma ’z oh c’hwi evidom da zeiz an Aotrou Jezuz.\n15 Eur seurt asurañs ennon, edo em zoñj mond beteg ennoh da genta evid m’ho-pefe eur hras all muioh ; 16 goudeze, ahano mond da Vakedonia hag erfin distrei euz Makedonia beteg ennoh evid ma rafeh kement a zo red evid va beach e Judea. 17 O tivizoud kemend-all n’am-eus ket marteze pouezet mad peb tra ? Pe n’eo va mennadou nemed mennadou deuet en doare ma vefe ennom war eun dro ar ya hag an nann. 18 Ken gwir ha m’eo Doue feal, n’oa ket ar homzou am-eus lavaret deoh « ya » ha « nann » war eun dro, 19 rag mab Doue, ar Hrist Jezuz, on-eus prezeget en ho touez, Silvan, Timote ha me, n’eo ket bet « ya » ha « nann » war eun dro, n’eus bet ennañ nemed « ya ». 20 Hag oll bromesaou Doue o-deus kavet ennañ o « ya ». Setu perag ivez eo dre ar Hrist e lavarom « amen » da Zoue evid e hloar. 21 An hini a ra deom beza kreñv evid an Aotrou Krist, a-unan ganeoh, an hini e-neus or zakret eo Doue. 22 Eñ e-neus or merket gand e ziell ha roet deom da hêrez ar Spered Santel en or halonou. 23 Evidon-me, a gemer Doue da dest war va buez, dre zamant evidoh eo n’on ket distroet da Gorint. 24 Nann, ne glaskom ket ober or mestr war ho feiz med dond war zikour ho levenez eo a reom, rag evid ar feiz e talhit mad.\nII. 1 Evidon-me am-eus divizet kement-mañ : ne zistroin ket davedoh gand an dristidigez a zo warnon. 2 Rag ma vezan eun abeg a dristidigez evidoh, piou a roio din laouenidigez nemed an hini am-eus greet poan dezañ a vefe ? 3 An dra-ze eo a glaskan gand va lizer : mired na vefen poaniet gand ar re a dlefe rei din laouenidigez pa zegouezin. Kredi a ra din stard evid ar pez a zell ouzoh-hwi, eo va laouenidigez hoh hini deoh-hwi ivez oll. 4 Setu perag, ankeniet va halon, eo am-eus skrivet deoh, an dour em daoulaged, n’eo ket a-vad evid doania ahanoh, med evid ma ouezfeh pegen braz eo ar garantez am-eus evidoh.\nPaol a ro ar pardon\n5 M’e-neus unan bennag greet poan da unan all, n’eo ket din-me eo, med, en eun doare, – arabad eo mond re hir, – deoh-hwi oll. 6 Evid eur seurt den, awalh eo ar rebech greet dezañ gand an dam-vuia. 7 Er hontrol zoken, pardonit dezañ ha frealzit anezañ gand aon na gouezfe e re vraz tristidigez. 8 Alia a ran ahanoh da zelaou mouez ar garantez en e geñver, 9 rag va zoñj a oa, o skriva deoh, gweled ha gwirion e oa ho sentidigez e peb tra. 10 D’an hini a bardonit c’hwi dezañ e pardonan me ivez. M’am-eus me pardonet, e kement ha m’am-eus bet d’henn ober, evidoh-hwi eo am-eus her greet, ar Hrist o weled ahanon, 11 evid na vefem ket touellet gand Satan. Rag n’emaom ket heb gouzoud o klask petra ema.\nPaol enkrezet ha divehiet\n12 Setu me erruet e Troaz evid prezeg Aviel ar Hrist ha daoust ma oe digoret frank an nor din gand an Aotrou, 13 n’edo ket va spered e peoh o veza n’am-boa ket kavet Tit, va breur. Ha me kimiada diouto ha mond da Vakedonia. 14 Meuleudi da Zoue, e-neus bepred dre ar Hrist roet deom kaoud an treh gantañ hag a skuill drezon, e peb leh, c’hwez vad an anaoudegez anezañ. 15 Rag bez’ ez om, e gwirionez, evid Doue, c’hwez vad ar Hrist, evid ar re en em zavete hag ar re a ya da goll. 16 Evid lod, eur c’hwez a varo a gas d’ar maro, evid re all eur c’hwez a vuez a gas d’ar vuez. Med evid eur seurt labour piou a zo den awalh ? 17 Rag n’om ket heñvel ouz kalz re all ha na brezegont ket komz Doue en e gwir. Ni eo gand lealded a-berz Doue, er Hrist, eo e komzom.\nMinistrèrèz an Emgleo Nevez\nIII. 1 Daoust hag emaom adarre o vond d’en em veuli on-unan, pe ezomm on-eus, evel lod ’zo, euz eul lizer-kred da ziskouez, pe da gaoud diganeoh ? 2 C’hwi hoh-unan eo al lizer-ze skrivet en or halonou, hag a hell an oll lenn hag anaoud. 3 Sklêr eo ez oh al lizer deuet a-berz ar Hrist ha fiziet ennom, skrivet n’eo ket gand liou, med gand spered an Doue beo, n’eo ket war daolennou-mên, med war daolennou kig ho kalonou. 4 Setu an asurañs on-eus dre ar Hrist dirag Doue. 5 Drezom on-unan, n’am ket gouest da lakaad tra pe dra war or hont, evel ma vefe ahanom on-unan. Nann, euz a Zoue eo e teu or galloud. 6 Eñ eo e-neus rentet ahanom gouest da veza ministred an Emgleo nevez, ha n’eo ket hini al lizerenn eo med hini ar Spered ; rag al lizerenn a ro maro, ar Spered a ro buez.\n7 Hogen m’e-neus ar ministrèrèz a varo engravet war vên, skedet gand kement a hloar ma ne helle ket an Israelited para o daoulagad war dremm Voizez ablamour d’ar hloar, tremenuz koulskoude, euz an dremm-se, 8 pegement muioh n’e-no ket ministrèrèz ar Spered ? 9 Ha mar deo bet leun a hloar ministrèrèz ar gondaonedigez, pegement muioh ne vo ket ministrèrèz ar justis ? 10 Nann, ar pez a zo bet merket neuze en eun doare gand ar hloar, n’eo netra e kichenn ar hloar-se divuzul. 11 Rag mar deo bet merket a hloar ar pez ne ra nemed tremen, pegement muioh ne vo ket ar pez a zo paduz ?\n12 Kennerzet gand eur seurt esperañs, ez on leun a asurañs. 13 Ne reom ket evel Moizez, a lakee eur ouel war e zremm evid na welfe ket bugale Israel ar fin euz ar pez ne ree nemed tremen. 14 Med teñval eo eet o sperejou ! Beteg hirio pa lenner an Testamant Koz, ar ouel-se a jom. N’eo ket savet, rag ne vez savet kuit nemed er Hrist. 15 Ya, beteg an deiz a hirio, beb gwech ma lennont Moizez, ez eus eur ouel war o halon. 16 Ne gouez ar ouel nemed gand an distrei d’an Aotrou. 17 Rag ar Spered eo an Aotrou, hag el leh m’ema Spered an Aotrou, eno ema ar frankiz. 18 Ha ni oll, dizolo on dremm, gloar an Aotrou, o skedi warnom ni a zeu da veza ar skeudenn-se end-eeun gand eur hloar atao splannoh-splanna dre an Aotrou a zo Spered.\nIV. 1 Ha peogwir eo deom, dre drugarez, ar ministrèrèz-se, ne fallgalonom ket. 2 Troet on-eus kein d’an troiou kuzet pe vezuz, pell diouzim an doareou gwidreuz, ha ne zistresom ket Komz Doue, er hontrol eo, oh embann ar wirionez eo e klaskom gounid fiziañs an oll dud dirag Doue. 3 Ha ma chom eur ouel war an Aviel eo evid an dud difeiz, 4 dallet o spered gand doue ar bed-mañ, evid mired na welfent sked Aviel an Aotrou Krist, eñ hag a zo ar skeudenn a Zoue. 5 Nann, n’eo ket ni on-unan eo a brezegom, med Jezuz Krist an Aotrou ; evidom-ni, ni a embann beza servicherien deoh ablamour da Jezuz. 6 Rag an Doue e-neus lavaret : « Ra darzo ar sklerijenn euz an deñ valijenn », eo an hini e-neus skedet en or halonou, da lakaad da splanna an anaoudegez euz e hloar a sked war dremm ar Hrist.\n7 Med an teñzor-se a zougom ennom evel e listri-pri, evid rna vo sklêr n’eo ket ahanom e teu ar galloud burzuduz-se med euz Doue. 8 A beb tu ez om gwasket, med pas flastret, nehet gand on hent, med pas nehet en or halon, 9 heskinet, med pas dilezet, diskaret, med pas kaset da netra. 10 Dalhmad e tougom en or horv maro Jezuz, evid ma vo buez Jezuz, hi ivez, roet da anaoud en or horv. 11 Rag ni, ar re veo, a vez dalhmad taolet d’ar maro ablamour da Jezuz, evid ma vo buez Jezuz, hi ivez, roet da anaoud en or horv tonket d’ar maro. 12 Evel-se ema ar maro o labourad ennom, hag ar vuez ennoh. 13 Koulskoude, douget gand ar spered a feiz hervez m’eo skrivet er Skritur : « Kredet am-eus ha setu perag am-eus komzet », ni ivez on-eus ar feiz ha setu perag e komzom. 14 Rag her gouzoud a reom ervad, an hini e-neus adsavet an Aotrou Jezuz da veo, on adsavo, ni ivez, a-unan gand Jezuz hag on lakaio ganeoh en e gichenn. 15 Kement a reom a zo ablamour deoh, evid ma teuio grasou puill en eur greski da lakaad da greski an anaoudegez vad e kalonou eun niver brasoh a dud.\n16 Setu perag ne fallgalonom ket, ha daoust ma ’za da fall ennom an den diavêz, e talh an den diabars ahanom da nevesaad euz an eil devez d’egile. 17 Ya, on trubuillou er bed-mañ, a zo buan tremenet ha skañv e-skoaz an digoll a hloar heb par ha peurbaduz a bourchasont deom. 18 Setu perag, n’eo ket war an traou a weler eo paret or zellou, med war an traou na weler ket. Ar re a weler n’int ket da badoud, med ar re na weler ket a zo peurbaduz.\nV. 1 Her gouzoud a reom ; ma teu on demeurañs war an douar, ha n’eus anezi nemed eun deltenn, da veza diskaret, on-eus en neñvou eun ti savet gand Doue, ha n’eo ket diwar zorn an den, eun demeurañs peurbaduz, 2 hag eh hirvoudom gand ar c’hoant braz da wiska war horre egile on ti neñvel, 3 gand ma vefem kavet gwisket ha n’eo ket en noaz. 4 Rag ni hag a zo en deltenn-mañ, huanadi a reom, gwasket ; e gwirionez, ne fell ket deom fila on dilhad, med lakaad eur wiskamant all war egile evid ma vo lonket gand ar vuez ar pez a zo marvel ennom. 5 An hini e-neus or greet evid an amzer-se da zond eo Doue, eñ hag e-neus roet deom arrez ar Spered.\n6 Evel-se eta ez om atao leun a fiziañs, daoust ma ouzom emaom en harlu, pell diouz ti an Aotrou, e-keid ha m’emaom o veva en or horv. 7 Evel-se, leun a fiziañs e kerzom, n’eo ket dre ar gweled anezañ… 8 Ya, bez’ ez om leun a fiziañs, ha kalz gwelloh e kavom diloja euz ar horv-mañ evid mond da veva gand Doue. 9 Or brasa preder eo plijoud dezañ, pe e vefem o chom en on demeurañs pe kuiteet or-befe anezi. 10 Rag oll e rankim en em ziskouez evel m’emaom evid beza barnet gand or Zalver, ha reseo peb hini en e gorv kement e-no gounezet, mad pe fall.\n11 Oh anaoud eta an doujañs dleet d’an Aotrou e klaskom sacha an dud d’ar wirionez ; ha dirag Doue n’eus netra ahanom hag a vefe kuzet, ha fiziañs am-eus n’eus ahanom netra guzet en ho koustiañsou. 12 N’en em veulom ket eur wech c’hoaz dirazoh, med tro a room deoh da veza lorh ennoh ganeom, evid ma hellfeh respont d’ar re a denn o lorh euz ar pez a vez gwelet ha n’eo ket euz ar pez a zo er galon. 13 Ma ’z om bet diboell eo evid Doue, ma ’z om fur eo evidoh. 14 Karantez or Zalver ne lez diskuiz ebed ganeom pa zonjom en dra-mañ : ma ’z eo bet marvet unan evid an oll, an oll eta a zo tremenet dre ar maro. 15 Marvet eo or Zalver evid an oll, evid ma teuio ar re a zo beo da veva, n’eo ket evito o-unan, med evid an hini a zo bet maro hag adsavet da veo evito.\n16 Evel-se ni, diwar vremañ, n’on-eus mui anaoudegez euz den ebed hervez doareou ar bed, ha p’on-defe bet anavezet or Zalver hervez doareou ar bed, bremañ avad n’eo ket mui ar memez tra. 17 Setu perag kement hini a zo en Aotrou Krist a zo greet anezañ eun den nevez, ar bed koz a zo eet e-biou, setu ganet ar bed nevez. 18 Peb tra a zeu euz a Zoue e-neuz greet ar peoh dre ar Hrist hag e-neus fiziet ennom ministrèrèz ar peoh. 19 Rag e peb doare Doue eo a ree ar peoh etrezañ hag ar bed, o chom heb lakaad o fehejou e kant an dud hag o lakaad ennom komz ar peoh. 20 En ano ar Hrist eta ez on bet kaset, ha drezom eo Doue e-unan, e gwirionez, a zeu d’ho kelver. En ano ar Hrist e teuom d’hoh aspedi, lezit ar peoh d’hoh unani gand Doue.\nVI. 1 Peogwir emaom o labourad asamblez gantañ, ho pedom da jom heb lezel difrouez ar hras resevet digand Doue. 2 Rag lavared a ra : da vare an drugarez am-eus da zelaouet ha da zeiz ar zilvidigez am-eus da zikouret. Setu bremañ amzer wella an drugarez, setu bremañ deiz ar zilvidigez. 3 Ne fell ket deom, e doare ebed, rei sikour fall da zen evid ma vo didamall or ministrèrèz. 4 Er hontrol eo, ni a fell deom beva e peb doare evel ministred da Zoue dre ar perz da herzel e-kreiz an trubuillou, an enkadennou, an ankeniou, 5 an taoliou, ar prizoniou, an taoliou dispah, ar skuizder, ar yunou, ar beilladegou, 6 dre ar burentez, ar ouisiegez, ar perz da houzañ, ar vadelez, dre ar Spered Santel, er garantez wirion, 7 dre ar gomz a wirionez, dre halloud Doue, dre armou ar justis da skei ha d’en em zivenn, 8 enoret pe dismegañset, brudet mad pe fall, lakeet e renk touellerien ha ni gwirion koulskoude, 9 e renk tud dianav ha ni anavezet mad, dare da vervel ha ni beo koulskoude, kastizet ha ni o chom heb mervel 10 evel tud glaharet ha ni laouen atao, evel peorien ha ni o lakaad meur a hini pinvidig, evel tud dibourvez krenn, ni hag on-eus peb tra koulskoude. 11 Komzet on-eus didroidell, Korintianed, n’on-eus kuzet netra. 12 N’hoh ket enket en on touez, ennoh hoh-unan eo ez oh enket. 13 Neuze ’ta, bezit evidom ar pez ez om bet evidoh ; komz a ran deoh evel d’am bugale, digorit frank ho kalonou, c’hwi ivez.\n14 Na zachit ket, c’hwi, war ar memez karr gand an dud difeiz ; penaoz lakaad asamblez ar justis hag ar fallagriez ? Peseurt unvaniez etre ar sklerijenn hag an deñvalijenn ? 15 Peseurt emgleo etre ar Hrist ha Belial ? Peseurt darempred etre an den a feiz hag an den difeiz ? 16 Petra a gaver kenkouz e templ Doue hag en idolou ? Rag bez ez om-ni templ an Doue beo, evel m’e-neus Doue lavaret : « En o zouez e teuin da jom hag e kerzin. Me a vezo o Doue, hag int-i a vezo va fobl. 17 Deuit kuit euz a-douez an dud-se, hag en em lakit disparti, eme an Aotrou. Na douchit ket ouz netra zihlan ha me a roio degemer deoh. 18 Me a vezo evidoh eun Tad, ha c’hwi a vezo evidon mibien ha merhed, eme an Aotrou oll-halloudeg ».\nVII. 1 Peogwir on-eus ar promesaou-ze, breudeur karet, en em nêtaom euz peb saotr euz ar horv hag euz ar spered ; peurechuom da zantellaad en doujañs a Zoue. 2 Grit deom plas en ho kalonou ; n’on-eus greet gaou ouz den ebed, n’on-eus rivinet den ebed, n’om ket bet dizonest e keñver den ebed. 3 N’eo ket evid ho kondaoni eo e lavaran kement-se, henn lavaret am-eus dija, en or halonou emaoh, beo pe varo. 4 Braz eo va hardizegez en ho keñver, braz eo al lorh am-eus ganeoh, karget on a frealzidigez, leun-barr on a levenez e-kreiz on oll drubuillou.\n5 E gwirionez, pa ’z om degouezet er Makedonia, n’on-eus ket bet a ziskuiz, kentoh kalz a drubuillou, stourmajou en diavêz, ankeniou en diabarz. 6 Med Doue, an hini a ro frealz d’an dud izel, e-neus or frealzet dre zonedigez Tit. 7 N’eo ket hebken dre e zonedigez med dre ar frealzidigez e-noa bet diganeoh, rag diskleriet e-neus deom ho c’hoant braz, ho taerou, ho youl vad evidon ken n’eo bet kresket c’hoaz va levenez. 8 M’am-eus glaharet ahanoh gand va lizer, n’am-eus keuz ebed. Ha m’am-befe bet keuz, al lizer-se a welan e-neus glaharet ahanoh ha pa n’e-vefe bet nemed evid eur pennadig. 9 Laouen on bremañ, n’eo ket a-vad ablamour m’hoh bet glaharet, med ablamour d’ar heuz a zo savet diwar ho klahar. Rag ho tristidigez a oa hervez Doue ; 10 Rag ar hlahar hervez Doue a zeu ganti eur heuz hag a gas d’ar zilvidigez, ha ne zeu ket a gerse war he lerh. An dristidigez hervez ar bed a ro ar maro. Gwelit kentoh petra he-deus greet deoh. Ya a-vad, peseurt hast ouzin, peseurt digareziou, peseurt taerijenn, peseurt nehamant, peseurt c’hoant, peseurt gred, peseurt kastiz ; n’eus forz penaoz, diskouezet ho-peus hoh-unan ez oh direbech en afer-se.\n12 M’am-eus skrivet deoh, n’eo ket ablamour d’an dismegañser pe d’an hini a zo bet dismegañset, med evid diskleria dirazoh ha dirag Doue ar greduz ma ’z oh en or heñver. 13 Setu petra e-neus or frealzet. Ouspenn ar frealz-se deom, ez eus bet muioh a levenez ennom c’hoaz gand ar joa e-neus bet Tit, a zo bet kennerzet e spered ganeoh oll. 14 Rag m’am-eus diskouezet dirazañ beza lorh ennon ganeoh, n’am-eus ket bet da gaoud mez, med evel m’o-neus lavaret deoh ar wirionez bepred, evel-se al lorh on-eus diskouezet diwar ho penn dirag Tit, a zo deuet da veza ar Wirionez. 15 Kreski a ra c’hoaz ar garantez e-neus evidoh pa zeu da zoñj dezañ euz ho sentidigez deoh oll, gand pebez doujañs ha pebez respect ho-peus e zegemeret. 16 Levenez a zo ennon o veza ma hellan e peb tra konta warnoh.\nVIII. 1 Felloud a ra deom, breudeur, rei deoh da anaoud ar hras e-neus roet Doue da Ilizou ar Makedonia. 2 E-kreiz an trubuillou niveruz o-deus o amprouet, karget a levenez, ha paour-raz, ez int bet brokuz dreist da rei, 3 hervez ar pez a hellent, euz o fenn o-unan, ha dreist zoken, test on a gement-se ; 4 goulennet o-deus stard diganeom ar hras da gemer lod er zikour-se roet d’ar zent. 5 En tu all zoken d’on esperañs, o-deus en em roet o-unan da genta d’an Aotrou ha goude deom-ni dre volontez Doue. 6 Setu perag on-eus poaniet war Tit evid ma kaso da benn, en ho keñver ivez, an oberenn-se a garantez evel m’e-noa staget ganti. 7 Med peogwir ez oh pinvidig a beb seurt traou : feiz, prezegèrèz, mall da ober peb tra vad, karantez silet ganeom en ho kalonou, bezit eta ken brokuz all en dro-mañ.\n8 N’eo ket eun urz a roan deoh ; med o rei da anaoud deoh gred ar re all, e roan tro deoh da weled ha gwirion eo ho karantez. 9 Gouzoud a rit beteg pegeid eo eet Jezuz Krist, on Aotrou, eñ pinvidig a zo en em lakeet paour ablamour deoh evid ma vefeh pinvidikeet diwar e baourentez. 10 Eun ali eo a roan deoh war ar poent-se : ar pez a zo deread evidoh peogwir oh bet ar re genta, n ’eo ket hebken o tigas da vad an oberenn-se, med c’hoaz o tivizoud ober anezi warlene dija. 11 Bremañ eta kasit anezi da benn ; evel-se e vo greet hervez ho kalloud an traou kaer ho-poa divizet ober. 12 Pa vez e gwirionez bolontez vad, e vezer resevet mad gand ar pez a vez, n’eus forz ar pez n’on-eus ket. 13 N’eo ket da lavared evelato e tleit koueza en dienez evid dizamma ar re all, med beza par an eil d’egile. 14 En amzer a vremañ, ar pez ho-peus a re a zeuio war zikour dienez ar re all evid ma teuint d’o zro gand ar pez o-deus war zikour ho tienez deoh ; hag evel-se e vo kement ha kement d’an oll, 15 hervez m’eo skrivet : an hini e-noa dastumet kalz n’e-noa netra a re, hag an hini e-noa dastumet nebeud ne ree netra diouer dezañ.\n16 Bennoz da Zoue da lakaad e kalon Tit ar memez gred en hoh andred. 17 Plijet eo gantañ respont d’or houviadenn ha muioh c’hoaz a brez warnañ ez eo eet davedoh euz e benn e-unan. 18 Kaset on-eus gantañ ar breur a gan an oll Ilizou e veuleudi e keñver an Aviel. 19 Gwelloh c’hoaz, eñ eo an hini a zo bet astennet warnañ an daouarn gand an Ilizou evid beaji ganeom, en oberenn-se a garantez en em room dezi evid gloar an Aotrou e-unan ha kas da vad or gwella menoziou. 20 Evez braz a lakom evid na vo kavet netra da rebech deom war ar pez a reom gand an arhant braz a vez fiziet ennom. 21 Preder a gemerom gand ar mad, n’eo ket hebken hervez menoz Doue, med ivez hervez menoz an dud.\n22 Gand ar gannaded on-eus kaset ivez or breur, an hini on-eus aliez hag e meur a dra gwelet pegen greduz e oa ha bremañ her gwelom gwelloh, rag fiziañs braz e-neuz ennoh. 23 Tit a zo o veva ganin hag o labourad ganin en ho servich ; or breudeur a zo kannaded an Ilizou, gloar ar Hrist, 24 roit dezo eta, dirag an Ilizou, ar merk euz ho karantez hag euz an abeg mad on-eus bet da gaoud lorh ennoh.\nIX. 1 War ar pez a zell ouz ar zervich da rei d’ar zent, ezomm ebed din da skriva deoh. 2 Gouzoud a ran e klaskit ober euz ho kwella, ha war ar poent-se am-eus diskouezet va lorh dirag ar Vakedonianed : « Bro Akaia, – a lavaren-me dezo, – a zo prest abaoe warlene hag ho kred deoh-c’hwi e-neus entanet an darn-vuia. 3 Ar vreudeur am-eus kaset deoh evid na vo ket kaset da netra, war ar poent-se, al lorhuz ma ’z om ahanoh, evid ma vefeh e gwirionez prest evel ma lavaren. 4 Aon am-befe, ma teu Makedonianed ganin, ha ma ne vefeh ket prest, e teufe mez deom ha deoh-c’hwi ivez, e leh ar fiziañs-se. 5 Soñjet am-eus eta e oa eun dever evidon pedi ar vreudeur da vond davedoh en or raog ha da reiza ho tonezonou. An donezonou brokuz ho-peus prometet a vezo gwir largentez pa vezint dastumet ha n’eo ket pizoni.\n6 Gouezit an dra-mañ : « Piz a hado, treud a eosto, frank a hado, puill a eosto ». 7 Da beb hini rei hervez m’e-no divizet en e galon, heb keuzi na dre heg, rag Doue a blij dezañ ar re a ro gand laouenidigez. 8 Doue a zo en e halloud rei deoh a-fonn a beb seurt grasou evid m’ho-pefe bepred ar pez a zo red e peb doare hag eun dra bennag ouspenn evid oberou mad a beb seurt, 9 evel m’eo skrivet : « ingalet e-neus, roet e-neus d’ar beorien, e justis a bado da viken ». 10 An hini a bourvez had d’an hader ha bara dezañ da zebri a roio deoh ivez an had, a lakaio anezañ da greski, ha da greski ivez frouez ho justis. 11 Pinvidikeet e vezoh e peb doare ha gand a beb seurt donezonou a lakaio da zevel dre on daouarn ar grasou warzu Doue. 12 Rag ar gest-se n’eo ket hebken herzel ouz ezommou ar zent eo a raio, med ouspenn, lakaad da greski ar grasou rentet da Zoue. 13 Prizoud a reont talvoudegez ar zervich-se hag e rentont gloar da Zoue evid ar sentuz ma ’z oh e keñver Aviel ar Hrist hag evid ar brokuz ma ’z oh en o heñver hag e keñver an oll, 14 ha dre o fedennou evidoh e tiskouezint deoh o harantez ablamour d’ar grasou puill roet deoh gand Doue. 15 Ra vo rentet grasou da Zoue evid e zonezon dreist-lavar !\nX. 1 Me, Paol, me va-unan, a houlenn diganeoh dre zouster ha madelez ar Hrist, me ken izel a galon pa vezan en ho touez ha ken hardiz pa vezan pell diouzoh ; 2 Me ho ped, pa vezin ganeoh, grit ma n’am-bo ket a dro da implijoud an hardizegez a zo em zoñj implijoud a-zevri gand ar re a gred dezo e renom or buez hervez an natur-den. 3 Rag en natur-den e vevom, med n’eo ket hervez an natur-den eo e stourmom. 4 Nann, on armou deom-ni ne zeuont ket ahanom on-unan. O galloud a zeu euz a Zoue evid dismantr kestell, diskar a reom fals menoziou pabored a zo, 5 ha kement penn uhel leun a lorh en em zav a-eneb an anaoudegez euz Doue hag a lakom en on dalh kement spered a zo evid e lakaad da zenti ouz ar Hrist. 6 Ha ni a zo prest da gastiza peb disentidigez, kerkent ha ma vo ho santelez deoh-hwi deuet da veza peurvad.\n7 Sellit piz ouz an traou, ma ’z eus unan bennag hag a gred stard dezañ beza d’ar Hrist, ra zeuio da gompren, eur vech evid mad, evel ma ’z eo d’ar Hrist, ni ivez kement hag eñ. 8 Ouspenn, ha goude ma vefe re a lorh ennon gand ar galloud roet gand an Aotrou evid ho tiorren ha n’eo ket evid ho koll, n’am-bo ket mez ebed, 9 ne fell ket din klask ho sponta gand va liziri 10 rag « e liziri, a lavarer, o-deus pouez ha nerz, med pa vez war al leh, e vez dister e zoare ha gwall zister e gomz ! » 11 Ra gompreno mad an den-se kement-mañ : evel ma vezom dre or homzou hag euz a-bell en on liziri, evel-se ivez e vezim en on oberou pa vezim war al leh.\n12 Rag n’om ket hardiz awalh evid en em lakaad keñver-ha-keñver gand tud a zo hag en em veul o-unan, ar re-ze a goll o fenn oh en em gemered o-unan da skouer ha da batrom. 13 Ni avad, ne ’z aim ket dreist muzul gand al lorh a ziskouezim, ni a gemero da vuzul ar reolenn merket deom gand Doue, o tegas ahanom beteg ennoh. 14 Rag ne ’z eom ket en tu all d’on tachenn, evel ma ne vijem ket bet deuet dija davedoh. E gwirionez, ni a zo bet erruet beteg ennoh gand Aviel ar Hrist. 15 N’eus ket ennom eul lorh heb muzul, savet diwar labour ar re all, fiziañs on-eus a-vad, gand ho feiz o vond war gresk, e teuim da greski muioh-mui en ho touez o heulia an dachenn merket deom, 16 hag e hellim mond da brezeg an Aviel da vroiou pelloh eged ho re, heb kemer lorh euz labouriou kaset da benn war dachennou re all. 17 – An hini a gemer lorh, dezañ lakaad e lorh en Aotrou. 18 N’eo ket an hini a ro meuleudi dezañ e-unan a ziskouez eo gouest, med an hini a ro an Aotrou meuleudi dezañ.\nXI. 1 A ! ma hellfeh gouzañv euz va ferz eun tamm follentez ! Ya, c’hwi am gouzañv. 2 Oazuz on en ho keñver, kement ha Doue ; ho timezet am-eus d’eur pried unik evid ho kinnig d’ar Hrist evel eur werhez hlan ; 3 med aon am-eus, – evel ma teuas ar zarpant da zeseo Eva dre widre, – e teufe ho soñjou da drei fall ha da goll ho lealded e-keñver ar Hrist. 4 Ma teu hini pe hini, n’eus forz piou e vefe, da embann deoh eur Jezuz Krist all ha n’eo ket an hini on-eus-ni embannet deoh ; pe ma roit degemer vad d’eur spered disheñvel diouz an hini ho-peus resevet, pe d’eun Aviel disheñvel diouz an hini ho-peus degemeret, e kavit mad an dra-ze. 5 Me a gred din koulskoude n’on, e netra, disterroh eged an ebestel dreist-se. 6 Diampart evid ar prezeg, ne lavaran ket, evid ar skiant a-vad n’eo ket ar memez tra. Henn diskouezet on-eus deoh e peb tra hag e peb doare.\n7 Daoust ha pehed am-eus oh en em izellaad evid hoh uhellaad, pa embannen deoh evid netra Aviel Doue ? 8 Ilizou all am-eus dibourhet diwar ho koust, o reseo diganto peadra da veva evid gelloud ho servicha. 9 – Ha pa edon en dienez, en amzer m’edon en ho touez, n’am-eus goulennet sikour digand den, rag breudeur deuet euz ar Makedonia o-deus pourvezet d’am ezommou, hag e peb tra n’am-eus goulennet sikour digand den, hag en em vired a rin d’henn ober. 10 Dre wirionez ar Hrist a zo ennon, henn diskleria a ran, ne vo ket greet din kuzad an dra-ze, hag a ra va lorh, e broiou an Akaia. 11 Ha perag ta ? Ablamour ma ne garan ket ahanoh ? Doue her goar. 12 Ar pez a ran, a rin c’hoaz, evid lemel peb digarez digand ar re a garfe kaoud hini pe hini evid en em veuli euz ar memez traou ha ni. 13 Ar re-ze a zo fals-ebestel, mevelien ar gaou deuet da veza drevezerien Ebestel ar Hrist. 14 Netra souezuz ebed aze : Satan e-unan a gemer neuz eun êl a sklerijenn. 15 Netra zouezuz eta ma teu e zervicherien da gemer neuz servicherien ar justis. Diouz o oberou e vo an termen diweza.\n16 Henn lavared a ran c’hoaz, arabad eo kredi deoh e vefen eet diskiant ; peotramant neuze lakit ez on diskiant, ma hellin, me ivez, fougeal eun tammig. 17 Ar pez ez an da lavared, n’eo ket hervez an Aotrou eo henn lavaran, med evel dre follentez, ken asur on da gaoud peadra da gemered lorh. 18 Peogwir ez eus kalz tud o lorha euz o ferziou a zen, me ivez a lorho. 19 Ya, laouen e houzañvit an dud foll, c’hwi an dud fur. 20 Gouzañv a rit e vefe greet sklaved ahanoh, e vefeh debret, e vefe skrapet ho peadra, ez afed deoh gand regentez, e vefe roet fasadou deoh. 21 Evid or mez e lavaran kement-se, evel ma vefem bet re laosk. Ar pez a greder lavared, evel eur foll e komzan, henn lavaran me ivez.\n22 Hebreed int ? Me ivez ! Israelited ? Me ivez ! Euz gouenn Abraham ? Me ivez ! 23 Ministred ar Hrist int ? – eur zotoni emaon o vond da lavared, – me muioh egeto ! El labouriou, muioh egeto, er prizoniou, muioh egeto, gand an taoliou warnon, kalz muioh egeto, e riskl ar maro, meur a wech. 24 A-berz ar Juzevien am-eus resevet pemp gwech an nao daol skourjez ha tregont. 25 Teir gwech on bet bazatet, eur wech labezet, teir gwech am-eus greet peñse eun devez hag eun nozvez on chomet er mor ; 26 Beajou war droad aliez, risklou war ar steriou, risklou a-berz al laeron, risklou a-berz va henvroiz, risklou a-berz ar bayaned, risklou e kêr. risklou er hornadou digenvez, risklou er mor, risklou a-berz ar fals-vreudeur, 27 poan ha skuizder, beilladegou aliez, naon ha sehed, yun aliez, yenien ha diouerou ; 28 heb ober ano euz ar peurrest, va zamm pemdezieg, ar zoursi euz an oll Ilizou. 29 Piou a zo sempl heb na vefen sempl ? Piou a gouez heb na vefe an dra-ze eun deo evidon ?\n30 Ma ranker fougeal, e lakin va fouge em zempladurez. 31 Doue ha tad an Aotrou Jezuz Krist, benniget anezañ da viken, a oar ne lavaran ket gevier. 32 E Damas, gouarnour ar roue Aretaz e-noa lakeet diwall kêr Damas evid lakaad krog ennon. 33 Med dre eur prenest e oen diskennet en eur baner a-hed ar mogeriou hag eh en em dennis a-dre e zaouarn.\nXII. 1 Fougeal ? Ne dalv ket ar boan ! Koulskoude e teuio ano ganin euz gweledigeziou ha diskuliaduriou an Aotrou. 2 Anaoud a ran eun den er Hrist, bremañ ez eus pevarzeg vloaz, an den-se a zo bet savet beteg an trede neñv ; en e gorv e oa ? n’ouzon ket, er mêz euz e gorv ? n’ouzon ket, Doue a oar. 3 Hag her gouzoud a ran, an den-se gand e gorv pe heb e gorv, n’ouzon ket Doue a oar. 4 An den-se a oe douget beteg ar baradoz hag a glevas komzou ha n’heller ket lavared ha n’eo ket bet aotreet da zen o distaga. 5 Evid an den-se e hellan lorha ; med evidon-me a-vad ne fell ket din lorha nemed euz va zempladurez. 6 Ma karfen lorha, ne vefen ket diskiant, ne lavarfen nemed ar wirionez, med diwall a ran d’henn ober gand aon na lakfe unan bennag ahanon dreist ar pez a wel ennon pe a glev diwar va fenn.\n7 Hag ablamour d’ar gweladennou dreist am-eus bet digand Doue, evid mired ouzin d’en em zevel re, ez eus bet lakeet din eur flemm em horv, eun êl da Satan da rei din javedadou, evid mired ouzin d’en em zevel re. 8 Diwarbenn hennez am-eus, etre teir gwech, pedet an Aotrou Krist ma ’z afe pell diouzin. 9 Med lavaret e-neus din : « tra-walh az-peus gand va gras, er zempladurez eo e teu va nerz en he haerra. » A greiz kalon eta e kemerin lorh er zempladureziou, evid ma tiskenno ennon nerz an Aotrou Krist. 10 Ablamour da-ze eh en em blijan er zempladureziou, en dismegañsou, en diouerou, en heskinou, en enkreziou gouzañvet evid ar Hrist. Rag pa vezan dinerz, neuze eo e vezan kreñv.\n11 Setu me eet da zod, c’hwi a zo bet penn-kaoz a gement-se. C’hwi eo a dlefe beza va harpet, rag n’on e netra disterroh eged an « dreist-ebestel-se » daoust ma n’on netra. 12 Sinou ar gwir abostol a zo bet greet en ho touez : pasianted e peb keñver, sinou, marzenou, burzudou. 13 Petra ho-peus bet a nebeutoh eged an Ilizou all ? Nemed evid ar pez a zell ouzin, n’am-eus ket sammet ahanoh. Pardonit din ar gaou-se a-eneb ar justis ! 14 Setu m ’z on prest da vond davedoh evid an trede gwech. Ne glaskin ket kaoud netra diganeoh. N’eo ket ho madou emaon o klask, med c’hwi hoh-unan ; rag n’eo ket d’ar vugale lakaad a-gostez evid o herent, med d’ar gerent evid o bugale. 15 Evidon-me, a greiz kalon eo e tispignfen peb tra hag en em zispignfen va-unan evid hoh eneou. Ha m’ho karan muioh daoust ha nebeutoh e vin karet ? 16 Lakom ’ta, me va-unan n’on ket bet eur garg evidoh, med, toueller ma ’z on, am-eus tapet ahanoh dre widre. 17 Kemerit n’eus forz pehini euz ar re am-eus kaset davedoh, daoust ha tennet am-eus ganin eun dra bennag diwar ho koust drezo ? 18 Goulennet am-boa stard digand Tit mond, ha kaset am-boa gantañ ar breur a ouzoh, daoust ha Tit e-neus tennet eun dra bennag diwar ho koust ? Daoust ha n’on-eus ket heuliet an heveleb spered o tispenn ar memez roudou ?\n19 Pell-zo e soñjit e klaskom en em zidamall dirazoh. Dirag Doue, er Hrist eo e komzom, ha kement-se, breudeur karet, evid ho skoueria mad. 20 Aon am-eus n’ho kavfen ket, pa zegouezin, evel ma karfen e vefeh, ha ma ne vefen ket kavet ganeoh evel ma karfeh e vefen, na vefe en ho touez rendael, gwarizi, drougrañs, dizemgleo, drougkomzou, glabousèrèz, lorhajou, dizursiou. 21 Aon am-eus na rafe Doue mez din ganeoh pa zistroin ha n’am-befe da ouela war veur a hini bet peher araog ha chomet heb ober pinijenn euz o hudurnez, o ribodèrèz hag o hadaliez.\nXIII. 1 An trede gwech eo din mond beteg ennoh ; war lavar daou pe dri dest e vezo divizet peb afer. 2 Henn lavaret am-eus dija hag, evel d’an eil beach, henn lavaran hirio adarre pa n’emaon ket ganeoh, d’ar re a zo bet peher araog ha d’ar re all : ma teuan en-dro e vezin dizamant, 3 peogwir e fell deoh kaoud eur brouenn ema ar Hrist o komz ennon. En n’eo ket sempl en ho keñver, med diskouez a ra e halloud ennoh. 4 Staget eo bet ouz ar groaz en e zempladurez, med beo eo dre halloud Doue. Ha ni ivez a zo sempl ennañ, med beo e vezim gantan dre halloud Doue en ho keñver.\n5 Ennoh hoh-unan gwelit hag er feiz emaoh, en em amprouit hoh-unan ; ha ne gred ket deoh e vefe Jezuz Krist ennoh, nemed ha trei a rafe an amprouenn eneb deoh. 6 Anzav a rit moarvad ez om bet kavet mad. 7 Pedi a reom Doue na rafeh netra fall ebed. Ne fell ket deom diskouez ez om aprouet, med c’hoant on-eus e rafeh c’hwi ar pez a zo mad hag e seblantfe an amprouenn beza a-eneb deom. 8 Rag ni a zo dihalloud eneb ar wirionez, n’on-eus galloud ebed nemed evid ar wirionez. 9 Laouen e vezom seul wech ma vezom-ni dinerz ha c’hwi nerzuz. Setu ar pez a glaskom dre or pedennou : ma teufeh da zantellaad. 10 Setu perag e skrivan kement-se deoh, bremañ p’emaon pell diouzoh evid mired, pa vezin war al leh, da veza kriz en ho keñver hervez ar galloud e-neus roet an Aotrou din evid diorren ha n’eo ket evid diskar.\n11 A-hend-all, breudeur, bevit er joa, poaniit da zantellaad, roit kalon an eil d’egile, bezit unan a spered, bevit e peoh, hag an Doue a garantez hag a beoh a vezo ganeoh. 12 Roit ho salud an eil d’egile dre eur pok santel. An oll zent ho salud. 13 Gras an Aotrou Jezuz Krist, karantez Doue ha kommunion ar Spered Santel ra vint ganeoh oll.


Ur steuñv ober evit ar brezhoneg\nEmvod kelaouiñ e Roazhon d'ar 28 a viz Eost.\nCommuniqué de presse de Rouedad ar brezhoneg\nPublié le 28/08/19 19:09 -- mis à jour le 28/08/19 19:09\nVotet eo bet “heñchadurioù bras politikerezh ar rannvro” evit ar brezhoneg d’ar 14 a viz Kerzu 2018 gant Kuzul Rannvro Breizh. Kregiñ a ra an teul-se gant ar frazenn: “Sevel ar gevredigezh divyezhek a zo gortozet gant ar Vretoned hag ar Bretonezed eo pal ar Rannvro”. Resisaet e vez goude-se: “Kinnig a ra ar Rannvro, evit he folitikerezh nevez evit ar brezhoneg a vo kaset da benn e 2019, kendec’hel ha mont pelloc’h gant ar pezh a ra hiziv”. Roet eo bet da c’houzout ivez gant Rannvro Breizh a vo savet e 2019 ur “steuñv ober” evit ar brezhoneg.\nKizidikaet hon oa ar rannvro dija dre al lizher bet kaset d’an 13 a viz Du 2018 (sinet gant ouzhpenn 50 kevredigezh unanet er strollad “Rouedad ar brezhoneg”) war ar riskl ez afe ar brezhoneg da get a-benn an degadoù o tont ha goulennet hon oa ur “steuñv a zifrae” hag ur c’hresk bras eus ar budjed gouestlet evit saveteiñ ar brezhoneg.\nEn desped da-se eo bet votet gant ar C’huzul Rannvro ur budjed ken treut hag ar bloavezhioù all, da lavaret eo 2,24€ nemetken dre annezad. Ganeomp-ni, hag a labour war ar pemdez evit ar brezhoneg war pep tachenn, eo bet savet ur “steuñv ober” evit kinnig en un doare fetis an doare ma c’hell an hentadurioù bet votet ganeoc’h bezañ lakaet e-pleustr. Ouzhpenn 80 fichenn-ober a zo bet savet neuze evit resisaat ar palioù war pep tachenn, displegañ an disoc’hoù gortozet hag an deiziataer evit tizhout anezho.\nKinnig a reomp eta d’ar C’huzul Rannvro un diaz labour evit ma vo lakaet a-pleustr ganti he folitikerezh yezh. Pal ar c’hinnigoù-se a zo ivez hentañ servijoù ar Stad ha Rannvro Breizh evit sevel ar “C’henemglev arbennik evit treuzkas yezhoù Breizh ha diorren o implij er vuhez pemdeziek” hag en deus da vezañ lakaet e-plas adalek 2020.\nDre al liamm amañ-dindan ez eus tu pellgargañ ar steuñv ober evit ar brezhoneg.\n48648-steuvober28avizeost2019.pdf . Source : Rouedad ar brezhoneg\nBreizh : ur rannvro moc'h ha marc'h ! par Taol Kurun\nUDB Kreiz Breizh a c'houlenn groñs gant an Aotrou Jean DAUBIGNY, prefed rannvro Breizh, da skoazellañ Diwan e framm stagadenn ar c'hevrat-steuñv rannvro-Stad . par UDB\nANTI-SPAM : Combien font 6 multiplié par 7 ?


ken na - Wikeriadur\nEus ken ha na.\nTroienn isurzhiañ, da zigeriñ un islavarenn-heuliad:\nKen na grene ar menezioù tro-war-dro — (G. MILIN, Gwechall-goz e oa..., Kemper, 1924, p. 74.)\n[...], ma klevas hirvoudoù ha klemmoù 'barzh ar gambr a oa en tu all, ken na c'halle ket kousket. — (Fañch an Uhel, Kontadennoù ar Bobl/2, Al Liamm, 1985, p. 40.)\nYann neuze a ra tennañ gant e ganolioù, ken na gren an douar hag ar mor, pesked hag all. — (Troude ha Milin, Labous ar Wirionez ha Marvailhoù all, Skridoù Breizh, 1950, p. 60.)\n.... skarañ a rejont ac'hano, ken na stoke o seulioù ouzh o revr; ... — (Troude ha Milin, Labous ar Wirionez ha Marvailhoù all, Skridoù Breizh, 1950, p. 60.)\nMez war ar glaou e oan azezet ; aoun am oa, sellit, aoun am oa ken na grenen o klask gouzout piou a c'hounezfe. — (Ivon Krog, Klenved ar Medalennou, Ti-moulerez Sant-Gwilherm, Sant-Brieg, 1909, p. 39.)\nRedet am eus ken na c'hwezan. — (Klaoda ar Prad, An teir c'had ; Ar mevel laer, Ti-moulerezh Sant-Gwilherm, Sant-Brieg, 1908, p. 16.)\nBiskoaz ker bras aon ne lammas war gein ar C'hidour, ken na grene evel eur bern deliou sec'h, ken na strake e zent dre e c'henou, gant kement a drouz eget trouz eul lur piz bihan hejet en eur zoroc'hell graz !... — (Ivon Krog, Eur Zac'had Marvailhou, Buhez Breiz, Kemper, 1924, p. 193.). (Gant ur fazi en implij eget).\nVeig e tarlamme e sac'h ouzh traoñ e gein, ken na vloñse e feskinnier. — (Youenn Drezen, Skol louarn Veig Trebern, eil lodenn, Al Liamm, 1973, p. 119.)\nTroienn isurzhiañ, a verk ar poent ma echuo un ober (gant ar verboù chom, gortoz):\nMar kirit gouzanv ho lima ken na viot deut flour ha mistr avoalc'h, c'hui a ielo en eur potaillik coant da brenna eun armel pe eur c'haset eleac'h ma vezo traou a dalvoudegez ; c'hui a vezo douget er c'hodel hag a chomo ken divergl hag eur pez arc'hant. — (An alc'hoezier hag an alc'hoez nevez, Feiz ha Breiz niv. 418, 9t bloavezh, 1873, p. 8a.)\n... goulennit ouzh kement paotr a dremeno : « Paotr, komer a ri ac’hanon da bried ? » ken ho po kavet unan d’ho komer. — (Fañch an Uhel, Kontadennoù ar Bobl/3, Al Liamm, 1988, p. 163.)\nAdalek Meurzh al Lart ken na veze Sul Fask ne veze ket debret a gig, — (Jules Gros, Le trésor du breton parlé Première Partie, 1966, p. 106.)\nChomit e-kichen ma lochenn bete warc'hoazh ken am bo komzet gant ma ael mat. — (Fañch an Uhel, Kontadennoù ar Bobl/5, Al Liamm, 1994, p. 30.)\nBremañ ne ya ket al loar da guz ken na vez deiz. — (Jules Gros, Le trésor du breton parlé Deuxième Partie, 1970, p. 361.)\nKreñv e oa an avel ken na oa aet al loar da guz. — (Jules Gros, Le trésor du breton parlé Deuxième Partie, 1970, p. 297.)\nEn droienn ken na vo\nEc’h eomp da c’hortoz ken na vo tavet ar glav, — (Jules Gros, Le trésor du breton parlé Deuxième Partie, 1970, p. 361.)\n… ken a vo fin d’ar brezel ne vefont ket distrujet, — (Fañch an Uhel, Kontadennoù ar Bobl/5, Al Liamm, 1994, p. 104.)\ngalleg : 1) si bien que (fr) , tellement que (fr) ; 2) jusqu'à ce que (fr)\nAdtapet diwar « https://br.wiktionary.org/w/index.php?title=ken_na&oldid=313815 »\nKemmoù diwezhañ degaset d'ar bajenn-mañ d'an 30 Meu 2021, da 16:43.


Pajenn:Almanak Breiz Izel (1872).djvu/74 - Wikimammenn\nPajenn:Almanak Breiz Izel (1872).djvu/74\nur vourc’hizes pinvik, hag a tremene breman he holl amzer o wiska hag o tiwiska dillad newez, hag o em sellet er melezour, hag o c’hourc’hemen d’he mitizienn. Setu-hi eta evuruz evit ann dilost he buhez, a vennet, me oar-vad. Allas ! nann. Ur pennadig goude kement-man a oa inouet ha tristoc’h eget biskoaz. Un dez hec’h eaz da vale war ar meaz, war-dro, gwisket kaer meurbed. Pa zistroaz d’ar gêr, ez oa ruz he fenn ha drouk-kaer en-hi. — Petra a zo c’hoarveet ganheoc’h ? a c’houlennaz digant-hi he den.\n— Otro sant Pêr binniget, a lâraz ar potr-koz, bezit truez ouzin ha ma selaouit. Ma groeg eo ma digas ho kavoud ; koz eo iwe, siouas ! hag a teu da vea un tammig arabaduz (radotteuse) ; met ur\nAdtapet diwar « https://br.wikisource.org/w/index.php?title=Pajenn:Almanak_Breiz_Izel_(1872).djvu/74&oldid=119012 »


Ambrozi - Wikipedia\nAn ambrozi eo anv ar boued pe evaj an doueed e mojennoù Hellaz kozh.\n2 Boued an doueed\n3 Oleviñ doueel\nAr ger a zo αμβροσία /ambrosía e gregach, ha dont a ra eus ἀμϐρόσιος, a dalv « divarvel, doueel», eus a- ("nann") ha mbrotos ("mervel").\nBoued an doueed[kemmañ | kemmañ ar vammenn]\nGantañ e vez maget doueed an Olympos. Rak ar re-se ne vevont ket diwar boued na gwin evel an dud, met diwar nektar, e-lec'h gwin, ha diwar an ambrozi, e-lec'h boued kalet, goude ma ne vez ket kalet atav.\nE skridoù Homeros e vez degaset gant koulmed adalek penn pellañ ar C'hornôg, ha gantañ e vez maget kezeg an doueed ivez.\nNac'h nektar pe ambrozi ouzh un doue n'eus ket gwashoc'h kastiz : evit ober kemend-all e rank bezañ torret ul le graet war doureier ar stêr Styks da vihanañ.\nE Theogonia Hesiodos e kaver al linennoù-mañ, a c'hallfe bezañ un arroud ouzhpennet:\n« An Neb, a-douez ar Re Zivarvel, mistri leinoù an Olympos erc'hek, a skuilh an dour-se evit terriñ e le, a chomo war e c'hourvez hep analat ur bloavezh-pad. Biken ken ne dostay ouzh e ziweuz nag ambrozi na nektar d'en em vagañ. Chom a ray hep analat war lein e gein ha divouezh war ur gwelead tapisoù: paket kriz e vo gant ar c'hrop. »\nOleviñ doueel[kemmañ | kemmañ ar vammenn]\nAn doueed a olev ivez o muiañ karet, evit diwall o c'horf pe evit reiñ dezho divarvelezh :\nThetis a olev ar bugel Akilles a-raok d'e vrañsellat war an tan - evel e veze graet gant ar Fenikianed - pezh a nec'has Peleüs kement ma'z arsavas se ;\nEn Ilias, korf Sarpedon a zo olevet gant ambrozi gant Apollon (XVI, 680) goude bezañ gwalc'het gantañ e wad du hag a-raok e distro huñvreet da Lykia, bro e c'hanedigezh ;\nHini Patrokles gant Thetis (XIX, 38)\nHa hini Hektor gant Afrodite (XVIII, 186-187).\n↑ Geriadur Martial Ménard, p.68.\nAdtapet diwar « https://br.wikipedia.org/w/index.php?title=Ambrozi&oldid=1855154 »


Stumm eus an 6 Ebr 2011 da 18:08\n141 okted ouzhpennet , 9 bloaz zo\nStumm eus an 6 Ebr 2011 da 18:05 (kemmañ)\nStumm eus an 6 Ebr 2011 da 18:08 (kemmañ) (dizober)\nBez' ez eus ul levr gantañ war ar stern : un danevell vuhez an hini e vo. Bez' e vo buhez al livour [[Paul Sérusier]]. Hennezh a zo bet disheñvel e blanedenn, e zibaboù hag e vuhez diouzh re al [[livour]]ien all eus ar memes prantad. An darn vrasañ eus al livourien-se n'o deus graet nemet tremen dre Vreizh. Sérusier avat a zo chomet en hor bro, graet en deus e annez e [[Kastell Nevez ar Faou]], ha bevet eno tregont vloaz-pad. Klask a ray, en e levr, displegañ perak eo chomet e Breizh, petra en deus kavet eno, eñ, mab ur bourc'hiz eus Pariz, ne oa netra ouzh e donkañ da ren ar vuhez-se amañ. Un digarez e vo al levr-se da gomz eus luskadoù livouriezh dibenn an 19vet ha deroù an 20vet kantved, [[Skol Pont-Aven]], da skouer. Klask a ray kinnig al levr e-giz ur romant, aes ha plijus da lenn, met diazezet war fedoù gwir, evel m'en deus klasket ober evit Kergelenn.\nKlask a ra ivez derc'hel da skrivañ danevelloù, met anzav a ra ne vez ket bepred kalz a startijenn gantañ. Lavarout a ra e vez gwall lezirek alies !... Koulskoude e c'heller lavarout ez eo deuet Hervé Gouédard da vezañ unan eus hon gwellañ skrivagnerien en amzer a-vremañ, daoust ma n'eo ket eus ar puilhañ e oberenn. E skridoù a vez labouret kalz, marteze emañ aze an digarez. Petra zo gwelloc'h, puilhentez pe vadelezh ?\nRoet eo bet dezhañ [[Priz Xavier de Langlais]] e 2009 en abeg d'e levr danevelloù ''Liñvadenn Kastellaodren'', Embannadurioù Al Liamm.\nAdtapet diwar « https://br.wikipedia.org/wiki/Dibar:MobileDiff/942543 »


Kêr Aten en he barr - Wikipedia\nKêr Aten en he barr\nAn Agora eo plasenn veur ker Aten,a servije evit buhez an demokratelezh e Aten hag an Akropolis eo torgenn sakr ker Aten. Gwarezet e oa ar ger, abaoe fin ar brezeliou medek gant mogeriou uhel,a yae betek Pireeus, a oa porzh ker-benn Henc'hres. Kentañ pinvidigezh ar geoded a oa al labour-douar. Dirroeet mat e oa an artizanerezh hag ar c'henwerzh mor.\nAn Demokratelezh e Aten[kemmañ | kemmañ ar vammenn]\nGant bodadenn ar geodediz, an Eklezia, e veze votet al lezennou ha diskleriet ar brezeliou. Peder gwech bep miz e veze bodet an Eklezia : pep hini a c'helle reiñ e ali ha goude e veze votet o sevel an dorn. Ar brasañ niver eo a zivize al lezennoù eta.\nAdtapet diwar « https://br.wikipedia.org/w/index.php?title=Kêr_Aten_en_he_barr&oldid=157666 »\nKemmoù diwezhañ degaset d'ar bajenn-mañ d'an 6 Mae 2007, da 19:08.


Gwerliskin : Foenn e-barzh ar botoù-koad - RADIO KREIZ BREIZH\nGwerliskin : Foenn e-barzh ar botoù-koad\nMichel QUENIAT oa o terc’hen menaj ‘ba Gwerliskin abaoe 1977. E 2011 oa tremenet en bio. E verc’h, Gwennael SEGALEN, ‘na kuitaet an Deskadurezh-Stad un toullad bloazioù zo da vont da broduerez fourmaj e Logivi, war vetek un nebeud kilometroù deus ar feurm-familh.\nE Kerdennet ne vez ket roet boued go d’ar saout, nemet yeot ha foenn ha sell aze tout ! Ur c’hrañj a oa bet savet da sec’hañ ar foenn e-pad an diskar-amzer hag ar goañv.\nAn SARL Du foin dans les sabots oa bet krouet e 2014 a-benn gallout treuzfurmiñ ha gwerzhañ ar pezh a vez produet war menaj Kerdennet, e Gwerliskin. Eno e vez Pierre war-dro d’ar saout-laezh, Vincent war-dro d’ar moc’h ha d’ar yêr… ha pas gwall bell deus ar feurm, war tachenn labour ar Roudour emañ an atalier hag ar stal Du foin dans les sabots, e lec’h ma vez treuzfurmet al laezh evit ober yaourtchoù, fourmaj gwenn, riz laezh, amann, koañvenn…gant Céline, Lisa ha Claudia.\nKazi an hanter deus laezh Kerdennet a vez treuzfurmet gant Gwennael petramant gant Céline e-barzh ar stal Du foin dans les sabots. Ar peurrest a vez kaset d’ar SILL e Plouvien, hag ac’h a d’ober ar yaourtchoù Malo petramant amann Le Gall.


An annez herberc'hiañ evit an dud oadet dalc'het (AHDOD) eus Plouzane zo meret gant ar gevredigezh «Ar balan aour».\nAr statud AHDOD a zo bet krouet e 2002 hag a glot gant an tiez evit ar re gozh . Ur greizenn vezegiezh sokial eo an AHDOD.\n41 straedJean Jaurès\nTitouroù all war AHDOD Kerallann a zo war lec'hienn ar gevredigezh "Les genêts d'or"\nKas predoù da di an dud\nKreizenn Obererezh Sokial ar Gumun (KOSG) eus Plouzane a ginnig ur servij kas predoù da di an dud, evit kement den ouzhpenn 60 vloaz, pe kement den a zo war e anv ur gartenn divarregezh da ouzhpenn 80 %.\nEvit lod eus an dud, resev ar pred a zo a-wechoù ar weladenn nemeti eus an dervezh. A-bouez bras eo neuze delc'her kont eus an darempred gant an dud a vez gweladennet. Bez ' e c'hell bezañ un doare a-bouez da ziwall o yec'hed hag o nerzh spered, hag ivez delc'her darempredoù gant o familh pe gant an implijidi mezegel.\nNotenn : KOSG he deus fiziet er gevredigezh « Mignoniezh an Arvor » ar c'hefridi da fardañ ha da gas ar predoù da di an dud. Fardet e vez ar predoù gant Ti an dud war an oad ar Stread Hir e Konk Leon.\nKOSG eo kendivizer nemetañ an dud. Sevel a ra ivez ar fakturennoù d'an implijerien.\nPriz ar pred : 7,50 €\nEurvezhioù digeriñ : lun, merc'her, yaou, gwener : 9 e – 12 e ha 13 e 30 – 17 e\nBurevioù serret d'ar meurzh.\nAr poellgor lec'hel titouriñ ha kenurzhiañ evit ar gozhidi (PLTK)\nAr poellgor lec'hel titouriñ ha kenurzhiañ evit ar gozhidi (PLTK) a zo ul lec'h evit degemer, kelaouiñ, selaou, skoazellañ, aliañ hag ambroug war an holl gudennoù a denn eus buhez pemdeziek an dud ouzhpenn 60 vloaz hag o familhoù.\nKlask a ra, a-gevret gant an den en deus ezhomm,an diskoulmoù tost a glot gant e ezhommoù, o kenlabourat gant an holl gevelerien lec'hel pe departamantel a zo e karg da ambroug an dud en oad.\nLec'hiet eo ar PLTK e diabarzh Ti – Kêr Plouzane.\nEvit mont e darempred :\nKreizenn Obererezh Sokial ar Gumun (KOSG) : 02 98 31 95 66 ou 02 98 31 95 42\nEurvezhioù digeriñ : lun, merc'her, yaou, gwener : 9 e – 12 e ha 1 e 30 – 5 e


Les cahiers douarnenistes © Radio France - Benjamin Bourgine\nDiffusion du vendredi 26 avril 2019 Durée : 10min\nFall-gontan eo ar jilenntoù melen gant prezegenn ar Prezidant. Maered diwar ar maez o deus aon rak "skol ar fiziañs". Ha sport 'vo 'leiz an dibenn-sizhun : melldroad gant Brest o klask pakañ al lig 1 ha Roazhon o klask reiñ lamm d'ar PSG. Deus tro Breizh war varc'h-houar 'vo kaoz ivez.\nGer ebet diwar-benn ar c'haieroù klemmoù\nDipitet eo bet ar jiletennoù melen hag ar re a zo skoaz ouzh skoaz ganto, gant prezegenn Emmanuel Macron. "Pell 'mañ Yann deus e gazeg", setu soñj Jean Luc Mingam hag a glevimp en abadenn-mañ.\nRaktres lezenn ar "skol a fiziañs" a ra aon da vaered diwar ar maez\nBodañ skolioù ha skolajoù a vefe ur riskl evit o skolioù bihan dezho hervezo. Klevet a rimp soñj Alain Donnart, aotroù maez Prevel, er C'hab.\nFoball a vo stank 'pad an dibenn-sizhun\nBrest a glasko pignat el lig 1 ha Roazhon a glasko pakañ Kib Frañs 'enep d'ar PSG. Maxim Touzé a vo o souten ar Roazhoniz e stad Frañs warc'hoazh. E santimant a roo deomp a-raok ar match.\nHag evel-just 'zo kezeg houarn o redek dre hentoù ar vro 'vit an deizioù\nTro Breizh war velo hag an eil tennad a oa dalc'het hiziv. Jo Gwegen, prezidant kozh komite Breizh a glevimp diouzhtu..\nDiffusion le lundi 13 mai 2019 de 19:00 à 19:05\nDiffusion le vendredi 10 mai 2019 de 19:00 à 19:05\nDiffusion le jeudi 9 mai 2019 de 19:00 à 19:05\nUne femme meurt après la collision de deux voitures à Bagnols-sur-Cèze


Aither - Wikipedia\nAither o reiñ lamm d'ur Ramz penn ul leon dezhañ.\nAither (Αἰθήρ / Aithếr, e henc'hresianeg : gregach, eus αἴθω / aíthô, « leskiñ ») zo unan eus an doueoù koshañ, doue lein an oabl, ma'z eo glanoc'h an aer ha tommoc'h, an aer analet gant an doueed, e-skoaz an Aer (ἀήρ / aếr e gregach), aer traoñ an oabl, analet gant an dud.\nHervez ar barzh Hesiodos e oa mab da Erebos (an Deñvalijenn) ha da Nyks (an Noz), breur da Hemera (an Deiz). Koulskoude, hervez ar mojennoù orfek e oa mab da Gronos (an Amzer).\nHyginus avat a skriv, er rakskrid d'e Fablennoù, e oa bugel d'an Deñvalijenn ha da C'haos, breur da Erebos ha da Nyks, breur ha pried da Hemera, ha bugale dezho : Gaia (an Douar), Ouranos (an Oabl) ha Thalassa (ar Mor). Ouzhpenn-se, p'en em baras gant e verc'h Gaia, ec'h engehentas an doueed orin (a vez lavaret peurvuiañ e oant bugale da Ouranos pe da Nyks) : Algos (ar Boan), ar Gounnar, ar C'hlask-bara, ar Vezventi, Neikos (ar Rendael), Lethe (an Ankounac'h), ar Gwadorged, Okeanos, Themis, Tartaros, Pontos (al Lanv), hag an Ditaned veur, Atlas, Hyperion, Polos, Kronos, Rea, Moneta (hanter gevatal latin da Mnemosyne), Dione (mamm an doueez Afrodite) — hag ivez da verc'hed ar Gounnar.\n↑ Theogonia, 124-125.\nAdtapet diwar « https://br.wikipedia.org/w/index.php?title=Aither&oldid=1771379 »\nKemmoù diwezhañ degaset d'ar bajenn-mañ d'an 29 Gwe 2017, da 11:43.


Arouezioù Breizh | Becedia\nAozer : Divi Kervella / Here 2017\nDu, ruz, aerouant, erminig, triskell, brug, n'eo ket an arouezioù o deus graet diouer da Vreizh a-hed ar c'hantvedoù. An holl anezho n'int ket kozh dre ret, ar pezh a ziskouez mat e oar ar Vretoned reneveziñ o arouezelezh. Darn a zo aet da get, met tomm e chom kalon ar Vretoned outo. O banniel da gentañ holl, a zo degemeret eus ar c'hentañ gant an darn vrasañ anezho, hep bezañ kollet e nerzh da gas ar stourmoù war-raok.\nAn du : “liv” ar Vretoned\nSkoedoù ront ha du a oa gant ar Vrezhoned enframmet en arme Roma gozh. E deroù an IXvet kantved ec'h eilgerias Morvan, roue ar Vrezhoned, da gannad Loeiz an Deol : “...gwenn eo ho skoedoù-c'hwi met outo e c'halljen enebiñ ur bern reoù ha goloet int gant ul liv teñval...” hag en Armes Prydein Vawr (Diougan bras Preden), un destenn gembraek eus an Xvet kantved, ez eus anv eus “armeadoù du Breizh Vihan”.\nN'eus tamm prouenn avat e vije bet eus ur banniel gwenn e groaz du da vare ar C'hroaziadegoù. Sevel a ra kentoc'h, evel ar reoù all savet war ar memes patrom (kroaz ruz ar Saozon, kroaz wenn ar Frañsizien...) da vare ar Brezel Kant Vloaz. Kavet e vo diwezhatoc'h evel banniel-mor, gant brizhennoù erminig.\nAn aerouant hag ar ruz\nA bep seurt traoù a ro da c'houzout dimp e veze graet gant an aerouant ruz gant pennoù bras ar Vrezhoned, koulz reoù an Douar-bras ha reoù an Enez, da vare ar Grennamzer uhel. Er penn kentañ e oa ur seurt mañch-aer danvez, gant ur genoù metal, a veze gwintet e penn ur vazh hir. Tres an aerouant ruz war ur banniel bras a voe eeunaet en ur bandenn ruz war ur foñs gwenn. Gwelet a reer ivez e kaver bandennoù ruz war ardamezioù an tiegezhioù nobl a lavar diskenn eus roueed Breizh.\nAn erminig : deuet eus an arallvro\nEn heraldik eo an erminig ur feur stilekaet, gwenn-holl eo (liv e feur e-pad ar goañv) gant beg lost al loen (du-pod) staget a-engroaz. Deuet eo an erminig en istor Breizh gant Pêr Dreux, lesanvet ar Brizhkloareg, anezhañ ur priñs kapesian deuet da vezañ pried Aliz, hêrez an dugelezh e 1214. Ar priñs kenseurt-se a rae gant ardamezioù e diegezh (echedaouet en aour hag en glazur).\nEvit dishañvalout diouzh tud all e diegezh e ra gant ur diforc'h, a zo ur c'hrennbalefarzh evitañ. Unan eus e ziskennidi, Yann III (1321-1341), eo a zivizas lakaat ar c'hrennbalefarzh-se da dalvezout evit ar skoed a-bezh, ar pezh a vez graet erminig plaen. Gant an dibab-se e kord livioù an dug, ar gwenn hag an du, gant al livioù a seblante bezañ reoù Vreizh c'hoazh. Diwar an amzer-se e teuas an erminig da vezañ unan eus an doareoù da gas war-raok brud politikerezh pennoù meur Breizh.\nUn taol politikel e seblant bezañ. Tres ar brizhennoù war ur foñs plaen a laka duged Breizh da vezañ war ar memes live ha roueed Frañs gant o skoed en glazur e flourdiliz en aour. War ar memes tro e tilezont al livioù glas ha melen, reoù roue ar Frañs eta, evit diskouez ez int digabestr a-grenn.\nMojennoù a voe savet, ha kronikourien ’zo a embannas e voe degemeret arouez an erminig adalek penn kentañ istor Breizh. Tamm-ha-tamm e voe degemeret an arouez-se gant an dud, ha dont a reas an erminig, koulz an ardamezioù hag al loenig, da vezañ arouez pennañ Breizh.\nAr geltiegezh o tont war-wel\nE-kerzh an XIXvet kantved e kav Breizh en-dro he gwriziennoù keltiek ha liammoù a vez graet gant ar broioù keltiek all, e-sigur emsav an drouized da gentañ penn.\nDont a ra ar ger triskell eus ar gresianeg triskelês (teir esker pe teir gar). Un arouez eo hag a vez kavet dre ar bed. Dre ma vez kavet kalz hag ingal en arz La Têne eo lakaet da vezañ arouez pennañ ar Gelted. Abalamour da gement-se e voe adkemeret gant arzourien Breizh etre an daou vrezel. Brud a dapo buan a-drugarez da luskad arzourien ar Seizh Breur, o doa lakaet da bal reneveziñ arz pobl Vreizh. Ul lusk nevez a dapo e dibenn ar bloavezhioù 1960 gant berzh ar sonerezh keltiek giz nevez e Breizh.\nUr c'han hollgeltiek\n“Bro Gozh ma Zadoù, diwar Hen Wlad fy Nhadau, savet e 1856, a zo kan broadel Kembre. E-tro ar bloaz 1897 e voe savet an doare brezhonek gant ar barzh Taldir (Frañsez Jaffrennou, 1879-1956), a zeuy diwezhatoc’h da vezañ Drouiz Meur Breizh. Lakaet e voe da “gan broadel Breizh” e-kerzh kendalc’h Kevredigezh Vroadel Breizh, bodet e 1903 e Lesneven. D’ar mare-hont e klaske Kevre ar Gelted lakaat kan broadel Kembre da vezañ kan broadel an holl vroadoù keltiek. Met n’eus nemet ar broioù predenek (Kembre, Kernev-Veur ha Breizh) a-gement o deus graet an dibab-se.\nUr blantenn pe ziv\nAr brug, arouez dalc’husted ar Vretoned, hag a c’halv da zihun Breizh gant o c’hleierigoù. Arouez Keltia eo ivez. Lakaet e vez al lann da arouez Breizh a-wechoù ivez. Berzh a raent en XIXvet kantved hag e penn kentañ an XXvet kantved met abaoe ne vezont ket lakaet nemeur war-raok.\nUr banniel d’ar pevar avel\nGraet e vez ar “Gwenn-ha-Du” anezhañ. Deuet eo da vezañ arouez pennañ Breizh. Daoust da se n’eo ket ken kozh-se. Savet eo bet e-kerzh ar bloavezhioù 1920 gant an arkitektour Morvan Marchal, eilet gant Ronan Klec’h (lesanv René Rickwaert). O fal e oa reiñ da Vreizh un arouez modern da Vreizh, war skouer ar pezh a veze graet e lec'h all en Europa ma veze gwelet ar pobloù o tihuniñ (Iwerzhon, Katalonia, Finland, Bro-Vask...) o kemer bannieloù gant tresoù modern. Miret e voe al livioù hengounel, ar gwenn hag an du hag ar brizhennoù erminig, en ur ouzhpennañ bandennoù gwenn ha du evit diskouez pegen liesseurt eo Breizh. D'an ampoent e veze tamallet d’ar banniel a veze graet gantañ betek neuze — an hini erminigaouet, banniel an duged — e zoare mod kozh, blaz ar renad kozh gantañ ha diaes da welet, betek ma veze kemeret alies evit banniel ar roueelourien c'hall. D’an 20 a viz Gwengolo 1927 e voe dibabet ar banniel nevez da “vanniel broadel Breizh” e-kerzh emvod diazezañ Strollad Emrenerien Breizh a oa ennañ holl luskadoù an emsav breizhek eus an ampoent. Da gentañ ne veze graet gantañ nemet gant an emsaverien bolitikel ha sevenadurel, met tamm-ha-tamm e voe degemeret gant an holl e Breizh adalek ar bloavezhioù 1960.\nN’eo ket ken ur banniel ken emsavel ha ma oa a-raok, met gwelet e vez alies-kenañ bremañ gwintet gant ar Vretoned o veajiñ dre ar bed-holl.\nUn arouez da vont ha da zont\nBZH eo doare krennet an anv BreiZH. Ijinet e voe da gentañ penn gant studierien vreton eus Pariz, pa oant izili eus ar MOB (Luskad evit Aozañ Breizh), e doare ur pegsun da begañ ouzh revr ar c’hirri-tan. Berzet e voe da gentañ penn ...ar pezh a zegasas muioc'h a vrud dezhañ c'hoazh ! Graet en deus e doull hag e 2014 e voe degemeret da vat evel astenn internet (.bzh), dek vloaz goude ma voe roet lañs d'ar raktres.\nBodlore-Penlaez Mikael, Trilogie des symboles de Bretagne : Gwenn-ha-Du, Bro Gozh ma Zadoù, BZH, Coop Breizh, 2015.\nKervella Divi, Emblèmes et symboles des Bretons et des Celtes, Coop Breizh, 1998, 2009.\nKervella Divi et Bodlore-Penlaez Mikael, Guide des drapeaux bretons et celtes, Yoran Embanner, 2008.\nPaumier Jean-Yves, « Les signes de reconnaissance – Autres symboles », La Bretagne pour les nuls, First Éditions, 2011.\nDivi Kervella, ganet e 1957 en ur familh brezhonegerien a galon, en deus kaset e vuhez vicher e bed an embann brezhonek. Troour eo ivez, koulz a saver hentennoù deskiñ yezh, geriadurour, lec'hanvadurour... Bed an arouezioù a blij kalz dezhañ ivez.\nPlanche héraldique : ornements extérieurs et hermine


Yezh Abstand - Wikipedia\n(Adkaset eus Abstandsprache)\nUr yezh diwar pellder pe ur yezh Abstand (e alamaneg : Abstandsprache [ˈapʃtantˌʃpraːxə]) a zo ur seurtad yezhel ken disheñvel diouzh an holl yezhoù all ma ne c'hallfed ket lavaret ez eo-hi ur rannyezh eus nikun anezho. Ne dalv ket kement-mañ n'he deus liamm ebet gant yezh all ebet, met kentoc'h n'eus yezh all ebet a c'hallfed ober ganti, pe dre gomz pe dre skrid, evit bezañ komprenet gant an dud a ra gant ar yezh-se.\nSavelet eo bet ar meizad gant Heinz Kloss e 1967. Diazezet en deus hemañ daou hollad distag ha dizalc’h a-walc’h a zezverkoù hag a arguzennoù evit deskrivañ ur seurtad evel ur yezh dizalc’h kentoc’h eget ur rannyezh : unan yezhoniel, evit ar yezhoù diwar pellder, hag unan kevredadourel, evit ar yezhoù diwar danzen. En enep d’ar yezhoù diwar danzen, hag a zo liammet gant ar politik pe ar sevenadur, ne vez kemmet amañ ar yezhoù diouzh ar re all nemet diwar o ferzhioù strukturel.\nDa skouer, yezhoù diwar pellder eo ar brezhoneg, an euskareg, ar galleg, ar c’hastilhaneg hag ar c’hembraeg, rak ne c’hell ket yezherien ar yezhoù-se en em gompren kenetreze. Koulskoude ez eo kar ar brezhoneg hag ar c’hembraeg eus un tu, hag ar c’hastilhaneg hag ar galleg eus un tu all.\nAdtapet diwar « https://br.wikipedia.org/w/index.php?title=Yezh_Abstand&oldid=1743383 »\nKemmoù diwezhañ degaset d'ar bajenn-mañ d'an 19 Meu 2017, da 01:29.


Kaozeadenn Implijer:Baleer - Wikeriadur\nTrugarekaat. Gallout a rez derc'hel da wellaat, ha degas skiant ha furnez e-lec'h ma vank! Bianchi-Bihan 5 Mez 2009 da 15:27 (UTC)\n1 Termenadur c'hoant\n2 kaout c'hoant\n4 Diwar-benn : Stagadenn:Distagadur/brezhoneg\nDirenket on un tamm o lenn termenadur GBAH amañ. Baleer (kaozeal) 26 Meu 2017 da 23:51 (UTC)\nDemat deoc'h, Petra 'fell deoc'h lâret ? A galon.--Prieladkozh (kaozeal) 27 Meu 2017 da 06:48 (UTC))\nFellout a ra din lâret ez eus gwirioù war ar pezh a zo bet embannet, ha n'on ket sur ez eo mat adkemer un termenadur evel-se pa n'omp ket perc'henn warnañ, hep menegiñ an aozer zokenoc'h. Baleer (kaozeal)\nKompren a ran mat-tre ha ne rin ken neuze (daoust ma oa bet kroget gant implijerien all araokon...).--Prieladkozh (kaozeal) 27 Meu 2017 da 08:34 (UTC)\nDeoc'h da c'hoût : ...--Prieladkozh (kaozeal) 27 Meu 2017 da 10:11 (UTC)\nSalud, Ganeoc'h e oa bet degaset :\nkaout c'hoant-c'hoarzhin : Ne 'm boa ket (a) c'hoant c'hoarzhin. — (GBAH 2001, p. 215.)\nma ne fazian ket. Talvout a ra "GBAH" kement ha "Geriadur brezhoneg An Here" moarvat, ar pezh ne vo ket gwall anat d'an holl lennerien 'm eus aon... Peurvuiañ ne vez lakaet amañ frazenn-skouer ebet tennet eus ur geriadur bennak, sañset : en abeg ma teu an holl skouerioù eus un oberenn lennegel all hag a zo kalz gwelloc'h menegiñ. A galon.--Prieladkozh (kaozeal) 29 Meu 2017 da 14:10 (UTC)\nOuzhpenn-se e vez krennet, kemmet, distummet zoken a-wechoù, ar skouerioù er geriadurioù. Pa vo meneget an oberenn ne vo ken 'met tennañ ar meneg eus ar geriadur, met da c'hortoz e lavarfen mirout. Bianchi-Bihan (kaozeal) 29 Meu 2017 da 20:53 (UTC)\nGoût a-walc'h a ran lâ gwelloc'h e ve bezañ lakaet skwerioù tennet eus un oberenn lennegel bennak. Graet em eus g'ar pezh a oa dindan ma dorn, tra ken, pa soñje din e ve mat alkent kaout ur skwer aze. Ma faot d'an implijer-mañ-implijer tennañ ar skwer tennet deus GBAH pe an heni tennet deus YBB am eus lakaet, ne vern ket kalz din. Holl ar pezh a skrivan a c'hell bezañ kemmet evel-just. Baleer (kaozeal) 30 Meu 2017 da 00:33 (UTC)\nMat peus graet evel-just. Ur meneg mat (tennet eus un oberenn, ha pa vefe ur geriadur) a rank chom, anat. Evit e dennañ e vefe ret kaout un abeg splann : lakaat div wech a memes tra, lakaomp, tennet eus div oberenn. Bianchi-Bihan (kaozeal) 30 Meu 2017 da 06:16 (UTC)\nPiv en devoa skrivet e oa ret lemel an daveenn-se ? Den ebet ! He lakaat da vezañ komprenusoc'h d'an holl ne lâran ket...--Prieladkozh (kaozeal) 30 Meu 2017 da 06:34 (UTC)\nHa graet eo bremañ.--Prieladkozh (kaozeal) 30 Meu 2017 da 06:37 (UTC)\nMa n'on ket peursodet em eus lennet : Ma faot d'an implijer-mañ-implijer tennañ ar skwer tennet deus GBAH pe an heni tennet deus YBB am eus lakaet, ne vern ket kalz din. Ha ne dalv ket ar boan da dud all sodiñ ganin. ;) Bianchi-Bihan (kaozeal) 30 Meu 2017 da 11:46 (UTC)\nNe welan ket pelec'h e kaver roud eus ar ger-se: n'hallfes ket boulc'hañ ar pennad, gant dave d'ar geriadur ad hoc, Trugarez. Bianchi-Bihan (kaozeal) 21 Ebr 2017 da 14:01 (UTC)\nAr ger klokaenn hag a raed gantañ dija e bevoniezh hag e stlenneg, a zo bet kinniget evit ar c'hramadeg gant Guy Étienne d'ar 4.04.97 (KIS 533 – Gl. prédicat, attribut, h.a., Lavar 11, Prede, 1998, p. 177-178). Da 'm soñj ez eo bet implijet el levrioù bet embannet gant Preder dreist-holl. E gavout a raer heñvelster da renadenn e geriadur Ménard ivez, pennger complément. Baleer (kaozeal) 24 Ebr 2017 da 01:17 (UTC)\nDiwar-benn : Stagadenn:Distagadur/brezhoneg[kemmañ]\nDemat deoc'h, En aner em eus klasket (e -barzh Stagadenn:Distagadur/brezhoneg) war-lerc'h un arouezenn bennak evit skrivañ al lizherenn "f" evel ma vez distaget e-barzh "ma fenn" da skouer. Un ali ho pije ? A galon.--Prieladkozh (kaozeal) 5 Mae 2017 da 09:25 (UTC)\nLakaet 'm eus ar skwer en daolenn. Ne 'm eus ket leuniet nag ar bann X-SAMPA, rak n'anavezan ket al loen-se, nag ar bann diwezhañ, rak n'ouzon ket e-peseurt yezh all e vefe kavet an hevelep tra. Marteze e klaskin diwezhatoc'h. Baleer (kaozeal) 7 Mae 2017 da 10:24 (UTC)\nTrugarez vras deoc'h, Goût a raio an implijer VIGNERON hen ober marteze ?--Prieladkozh (kaozeal) 7 Mae 2017 da 10:42 (UTC)\nLakaet ’m eus an X-SAMPA. Da ’m soñj ne vez ket implijet an distagadur a gaver er skwer-se e yezh all ebet. Drol eo alkent gwelet hirder ar vogalennoù en daolenn tra ma ne gaver ket hini ar c'hensonennoù. Baleer (kaozeal) 7 Mae 2017 da 14:29 (UTC)\nRe wir. Ne vefe ket fall ober un tamm kempenn moarvat. Ho lezel a rin d'hen ober, ma fell deoc'h evel-just, o vezañ ma ne gemeran ket perzh er Wikeriadur ken. Trugarez adarre ha kalon vat.--Prieladkozh (kaozeal) 7 Mae 2017 da 15:28 (UTC)\nN'on ket sur e kavi skouerioù eus ar ger-se (kavout gwir skouerioù, a laran, ha n'eo ket ijinañ) : evidon n'emañ ket em brezhoneg. Bianchi-Bihan (kaozeal) 8 Her 2019 da 20:38 (UTC)\nUn nebeud skwerioù a gaver aze : . Ne gredfen ket ijinañ seurt traoù. Baleer (kaozeal) 8 Her 2019 da 23:13 (UTC)\nSe a lavaren peogwir e kav din e vez ijinet skouerioù el levrioù yezhadur a-wechoù, e-lec'h studiañ bommoù ar saverien-skridoù pe komzerien. A-du ganit: ret studiañ ar skouerioù dastumet. Bianchi-Bihan (kaozeal) 9 Her 2019 da 06:07 (UTC)\nSoñj am eus bezañ lennet skwerioù all e levrioù gant Yeun ar Gow. Evit a sell ouzh ar yezhadur e c'haller kavout un displegadenn aze, diwar skwerioù bet dastumet : . Baleer (kaozeal) 9 Her 2019 da 08:15 (UTC)\nAdtapet diwar « https://br.wiktionary.org/w/index.php?title=Kaozeadenn_Implijer:Baleer&oldid=287936 »\nKemmoù diwezhañ degaset d'ar bajenn-mañ d'an 9 Her 2019, da 08:16.


Eil loden — XX. - Wikimammenn\nEil loden — XX.\nMoulerez Sant-Gwillerm, 1910 (p. 135-138)\n◄ Ar vugale o kanan hag o tremen dirag ar c’hannadour Ar vugale er gatedral o chilaou ar c’hardinal Logne Ar vugale o tistrei eus an iliz-veur hag o saludi ac’hanomp ►\nHa setu breman an dremmo-ze, henvel ouz bleuenno hag a dro trezek an heol, o trei war eun dro trezek ar c’hardinal Logue, arc’heskob uhelan Iverzon, epad ma tremen en o c’hreiz evit mont d’ar gador-brezeg. Kaeraat a ra c’hoaz gantan ar vozaiken, dre ma lugern plego e vantel zei ru dindan sklerijen ar goloio ha ma tistolont d’o zro, ruet gante, ar sklerijen-ze war ar gouelio gwenn, war ar bannielo, war dalio seder ar vugale, war gorven denval al leanezed ha war an iskili gwenn-sign a c’holo d’ê o fenn.\nNe ver ket souezet o klevet ar c’homzo-man o kouean da gentan eus ar gador-brezeg : « Lezet ar vugaligo da zont davedon. » Penôs e tigoueas d’hon Zalver Jezus laret anê d’e ebestel ha penôs c’hoaz hirie e hadlar an Iliz anê d’an dud vras, e pep mare, setu ’pez a zispleg ar c’hardinal Logue d’e vugaligo. « Hirie, emean, evit ho kervel davedan, e kemer Jezus mouez hoc’h arc’heskob karet, an otro Bourne, ha mouez an hini a zo deut da Londrez ’vit an deio a-beurz penn-rener e Iliz, mouez an Otro ar c’hardinal Vannutelli : evel o mestr divin e karont ac’hanoc’h-c’hwi, an oanedigo, muioc’h evit ar peurrest eus bagad an denved katolik, hag eveltan o deus c’hoant d’ho pinnigan.\nMes kaeroc’h so : Jezus e-unan, c’hoant gantan, e-kerz ar gouelio kaer-man, da gaout digant ar re vihan evel digant ar re vras, eun desteni a fe hag a garante, ha c’hoant gantan ive da rei o lod d’ê eus ar graso a fell d’ean skuilh war Vro-Zôz, an neus hen e-unan, eus an Tabernakl a zo aze en chapel ar Zakramant, pedet anoc’h da zont d’hen gwelet ha da glask e vennoz. Chilaouet ho peus e c’halvaden, ma bugaligo, ha mad ho peus grêt. Divezatoc’h e vo eun dudi evit ho kalon hag eur c’honfort evit ho polante, kaout sonj ho po bet kemeret peurz er c’hendalc’h kaer-man.\nMes, trugare d’arc’heskob mat Westminster, n’ê ket kentelio ar sort-se a glevet en ho skolio. Dalc’het da heuilh an alio mat a ve roet d’ac’h enne, hag e vefet gwir vugale gristen, bugale a blijo da Jezus, evel ma plije d’ean re ar Jude, abalamour d’o c’halon c’hlan, d’o spered eün ha d’o bue divlamm. Senti eta ho peus d’ober, ha n’ê ket hepken ouz ho mestro hag ho mestrezed skol, mes ive, mes muioc’h c’hoaz ouz ho tud, o deus roet d’ac’h hag a dalc’h ennoc’h bue ar c’horv, ouz ho peleien, ouz hoc’h arc’heskob hag ouz an Tad santel ar Pab, o deus roet d’ac’h hag a dalc’h ennoc’h bue an ine. Ha gouzout a ret, ma bugaligo, gant petra e vagont hoc’h ine : gant ar gwir fe, ar fe gatolik, ar fe a vagas ive ine hon zado. Oh ya ! Fe zantel, chomet dalc’hmat birvidik en hon c’halono : ra vefomp fidel d’ac’h betek hon maro. »\nAdtapet diwar « https://br.wikisource.org/w/index.php?title=Eil_loden_—_XX.&oldid=109236 »\nKemm diwezhañ d'an 24 Her 2017 da 16:41\nKemmoù diwezhañ degaset d'ar bajenn-mañ d'an 24 Her 2017, da 16:41.


Barzh Ofisiel ar Rouantelezh - Wikipedia\nBarzh Ofisiel ar Rouantelezh (Poet Laureate of the United Kingdom of Great Britain and Northern Ireland e saozneg, pe British Poet Laureate) zo ur garg ofisiel e Rouantelezh Unanet Breizh-Veur.\nDa gentañ e oa an anv ofisiel a Varzh Rouantelezh Bro-Saoz, betek 1707, goude hini Rouantelezh Breizh-Veur (1707-1801), ha goude hini Rouantelezh Unanet Breizh-Veur hag Iwerzhon (1801-1922); hag abaoe 1922 hini Rouantelezh Unanet Breizh-Veur ha Norzhiwerzhon.\nUr garg a-hed-buhez e oa gwechall, war-bouez John Dryden, a voe lamet e garg digantañ e 1688 peogwir e nac'has ober e le d'ar roue nevez Gwilherm III. Abaoe Andrew Motion e 1999 avat eo ur garg 10 vloaz.\nUr gopr zo, "a butt of sack", a ya bremañ da 477 litrad gwin jerez (107 gallon) . Ouzhpenn-se e vez un tamm gwerzh-butun: £5,750, da lavarout eo war-dro 5500 €.\nE miz Mae 2009, echu amzer Andrew Motion, e voe roet ar garg da Carol Ann Duffy, ar vaouez kentañ a viskoazh. E 2019 e vo anvet unan all en he lec'h.\nAdtapet diwar « https://br.wikipedia.org/w/index.php?title=Barzh_Ofisiel_ar_Rouantelezh&oldid=1819743 »


Pajenn:Morvan - Buez ar Zent, 1894.djvu/192 - Wikimammenn\nPajenn:Morvan - Buez ar Zent, 1894.djvu/192\neunn dijentil ker pinvidik, a veze kent ar seiz hag ar perlez o lugerni enn dro d’ezhan, guisket brema evel eur paour hag o servicha he-unan ar re baour.\nAr pab Pelaj Eil her c’hasaz da Gonstantinopl da c’houlenn sikour digant ann impalaer Tiber a enep al Lombarded. Obten a reaz ar pez a c’houlenne, ha pa zistroaz da Rom e oue digemeret gant ann holl evel eunn eal a beoc’h. Prest goude e oue hanvet da abad pe da zuperior enn he gouent.\nAr pab Pelaj o veza maro gant ar vosenn, Gregor a oue choazet evit delc’her he blas ; mes ne felle ket d’ezhan, a briz ebed, kemeret ar garg-se. Etre daou ar vosenn a voasea, hag ar Zant a lavaraz ober eur prosesion solanel dre gear enn eur gana litaniou ar Verc’hez. E penn ar prosesion e oue douget eunn daolenn hag a ioa varnhi imach mamm Doue. Hogen, e kement leac’h ma tremene ann imach sakr, ann ezenn fall a dec’he dirazhan, hag ar bobl o veza tavet eunn tammik, rak ne rea nemed gouela hag hirvoudi, e oue klevet ann elez o kana enn ear :\nRegina coeli, lætare, alleluia !\nAr mirakl-ma a roaz kaloun da C’hregor, ha setu hen hag achui ar c’houblad enn eur gana var ar memes ton :\nKerkent ec’h ehanaz ar vosenn, hag abaoue ann Iliz a gan pe a lavar ar c’homzou-ze, da fin he offisou hag e plas ann Angelus, azalek ar zadorn-Fask betek sadorn ann Dreinded ; rak ar mirakl-ma a erruaz da zadorn-Fask er bloaz 590.\nPa oue ehanet ar vosenn, ar Zant a ieaz da guzat var ar meaz evit miret na vije lakeat da bap. Mes kavet e oue, digaset da Rom enn dro, ha sakret erfin d’ann trede a viz guengolo. Eur vech ma oue azezet var gador sant Per, he humilite a reaz d’ezhan skriva ato e penn he liziri : « Gregor, servicher servicherien ann Aotrou Doue, » hag ar c’hiz-ma a zo bet heuliet a-c’houdevez\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/192&oldid=137373 »


Stumdi : 1añ staj war ar skrivañ senarioioù heuliadennoù brezhonek evit ar skinwel\nAr stajidi etre ar stummerien.\nPublié le 8/02/10 6:43 -- mis à jour le 00/00/00 00:00\nAozet ez eus bet, evit ar wezh kentañ e 2009 gant ar greizenn stummañ Stumdi, arbennikaet war ar stummadurioù war ar brezhoneg evit an dud deuet, stajoù etre 6 ha 10 devezh d'an daoulamm. Bez eo ar stajoù-mañ evit an dud a-vicher a zo brezhoneg ganto dija hag o deus c'hoant da wellaat o anaoudegezhioù war ar yezh, dre geriaoueg ha teknikoù stag ouzh o micher.\nSavet ez eus bet daou stummadur :\n- Stummadur evit an dud a zo o micher labourat gant bugaligoù (desaverezed bugaligoù, animatourezed er magourioù, skoazellerezed...) ;\n- Stummadur evit ar re a zo o micher labourat gant ur media. Ar stummadur-mañ a zo graet, war un dro, evit ar gazetennerien a fell dezho gwellaat o brezhoneg ha graet eo ivez evit ar re a fell dezho dizoleiñ an holl vediaoù brezhonek (skinwel – skingomz – kazetennoù...).\nEvit kenderc'hel gant ar stajoù arbennik kinniget d'an dud a-vicher ez eus bet savet gant Stumdi, e penn kentañ miz Genver 2010, ur staj anvet :\nStaj war ar skrivañ senarioioù evit heuliadennoù abadennoù skinwel brezhonek\nE gwrionez n'eus ket a heuliadennoù brezhonek evit ar skinwelioù, hag o welet ar berzh graet gant an heuliadennoù gall pe saoz e-touez an holl arvesterien emañ ar chadennoù rannvroel (Frañs 3, TV Roazhon 35...) o c'hortoz seurt raktresoù. Kinniget ez eus bet neuze, hag evit ar wezh kentañ e penn kentañ 2010, ur staj arbennik e lec'h m'o deus gallet ar stajidi deskiñ an teknikoù rekis evit sevel abadennoù un heuliadenn, e brezhoneg. Kalanna, kevredad produiñ kleweled e penn ar raktres, en deus kemeret perzh er staj-mañ ha roet eo bet steuñvenn an istor ganto. Ha Dizale, kevredigezh produiñ kleweled, en deus kemeret perzh er raktres ivez o tegas e varregezhioù teknikel. An darn vrasañ eus ar stajidi a labour dija gant ar media-mañ-'r-media hag a oar petra eo skritur ar c'hleweled.\nGant ur senarioour iwerzhonat a-vicher, Tadhg Mac Dhonnagain, eo bet renet ar staj-mañ. Hemañ diwezhañ a zo, war un dro, senarioour, kinniger, produour ha barrek a-walc'h gant ar brezhoneg evit stummañ ar stajidi war-eeun dre ar brezhoneg. Ur stummer eus Stumdi, Drian Bernier, arbennik war ar stalioù-skrivañ brezhonek abaoe bloavezhioù, en deus skoazellet anezhañ, o kontrolliñ live ha kalite ar brezhoneg evit pep pazenn eus ar stummadur.\nUr staj nevez, plijus-kaer... da adober hep dale\n«Splujet» o deus ar stajidi e bed ar senarioioù ur sizhun-pad. C'Hoant o deus d'en em adkavout c'hoazh evit peurlipat o skridoù ha perak ne vefe ket, adober ur seurt taol-arnod er bloavezioù da zont ha skrivañ heuliadennoù nevez.\n« Ur stummadur plijus-kenañ hag a-drugarez dezhañ em eus komprenet e kreden gouzout skrivañ... met evit gwir n'em boa ket teknikoù gwir evit skrivañ. » Anv bihan pe lizherennoù kentañ ?\n« Kemeret em eus perzh e meur a staj e-doug ma red-micher, met ar wezh kentañ an hini eo e teskan kement dindan ur sizhunvezh. A-drugarez d'ar programm ha d'ar stummerien omp deuet a-benn da gaout barregezhioù nevez. » Anv bihan pe lizherennoù kentañ ?\nO welet ar berzh graet gant ar stummur kentañ-mañ e soñj skipailh Stumdi adkinnig seurt stajoù ur wezh ar bloaz.\nClaudie Motais / Drian Bernier, Landerne, d'ar 27/1/2010\nEvit gouzout hiroc'h : Stumdi – maner Keranden – BP 311\nbzh.stumdi [at] wanadoo.fr\npgz . : 02 98 21 39 94\n17321_2.jpg Logo Stumdi. Source :


Ar pont bras, bet doursan gwechall, e Pontrhydyfen\nPontrhydyfen zo ur gêriadenn e Cwm Afan, e kreisteiz Kembre, e distrig Castell-nedd Port Talbot. Emañ e tor ar menezioù ma eien an Afon Pelenna o kemberiñ gant ar stêr Afan. Eno ez eus ur pont bras e-kreiz ar gêriadenn, savet e 1825. Hennezh eo Y Bont Fawr ("ar pont bras"), hag a oa gwechall ur doursan a gase dour eus ar stêr Afan d'ul labouradeg houarn. Bremañ ne dremen mui nemet tud war varc'h-houarn pe tud war droad warnañ.\nEr c'hreisteiz emañ kêriadenn Cwmafan ; er gornaoueg emañ kêr Castell-nedd.\nRichard Burton, aktor\nIvor Emmanuel, aktor ha kaner\nRebecca Evans, kanerez opera\nGeraint Griffiths, kaner, soner hag aktor\nAdtapet diwar « https://br.wikipedia.org/w/index.php?title=Pontrhydyfen&oldid=1871406 »\nKemmoù diwezhañ degaset d'ar bajenn-mañ d'an 18 Ebr 2020, da 09:41.


Sir Alfred Ernest Ramsey, pe Alf Ramsey c'hoazh, bet ganet d'an 22 a viz Genver 1920 e Dagenham (Bro-Saoz) hag aet da Anaon d'an 28 a viz Ebrel 1999 en Ipswich (Bro-Saoz, Suffolk), a oa ur melldroader etrebroadel saoz.\nDelwenn Alf Ramsey dirak stad Ipswich Town Football Club\nAet e oa bet da c'hourdoner Ipswich Town Football Club (1955-1963), Birmingham City Football Club (1977-1978) ha Panathinaikós Athlitikós Ómilos (1979-1980).\nEtre 1963 ha 1974 e kemeras penn skipailh Bro-Saoz goude bezañ bet anvet da zibaber broadel d'ar 25 a viz Here 1962. Gante ez eas ar maout da-geñver Kib vell-droad ar bed 1966 a voe dalc'het e Bro-Saoz adalek an unnek betek an 30 a viz Gouere. An trofe-mañ a zo chomet an hini nemetañ bet tapet gant An Tri Leon en ur genstrivadeg etrebroadel dre skipailh.\nNoplaet e voe Alf Ramsey gant ar rouanez Elesbed II e 1967 en anaoudegezh d'an trec'h istorel-mañ bet degaset d'ar vroad he doa ijinet ar vell-droad.\nAdtapet diwar « https://br.wikipedia.org/w/index.php?title=Alf_Ramsey&oldid=1581336 »\nDernière modification le 1 Gou 2014, à 13:54\nKemmoù diwezhañ degaset d'ar bajenn-mañ d'an 1 Gou 2014, da 13:54.


blogyann: En ur glask tro eus Ablis d'ar Mans\n« Saloñs an embregerien Pariz | Accueil | Daou Sevenadur »\nEn ur glask tro eus Ablis d'ar Mans\nEmaon o vont da Vreizh gant ma c'harr. War gemer penn Gourhent ar C'hornog en Ablis e welan ur bannell-c'houlou : «gwall zarvoud a-benn 27 km». Aon am eus e vefe ur rouestl el lec'h-se. Gwelloc'h din derc'hel gant an hent-broad (N12) moarvat ha mont tre pelloc'h war ar gourhent.\nLouz e vez bord an N12 a-wezhioù, ha louz brein al lec'hioù arsaviñ zoken. Met tostoc'h d'an natur eo an den warnañ. Nijal a ra e-biou da 'm c'hichen al laboused kabellek pe gribellek-se, n'ouzon ket o anv (vanneau huppés ?). En touflez e welan ur gerc'heiz, he liv ludu.\nKement ha bezañ distroet e c'hellfen mont da welet ur gêr bennak hag am eus lennet hec'h (pe o ???) anv war pannelloù zo war vord ar gourhent.\nE-touez ar c'hêrioù am eus c'hoant da welet, eo Iliers-Combray an hini kentañ war ma hent. Iliers e oa he anv gwezhall. « Combray» zo bet lakaet ouzhpen abalamour da (b)Proust en deus savet brud eus ar gêrig a-bouez an anv-se.\nDisorc'hennet on en ur zont tre e kêr. E ratre dister emañ an tier a-hed ar ruioù, da weled. Kreisteiz hanter. Didud. Serret ar stalioù. Plasenn an iliz. N'eus ostaleri ebet na restaurant. Ha kozh Noe an iliz, a dleje sachañ an douristed koulskoude. Treiñ ha distreiñ a ran er ruioù. Karter ebet ma vod an dud. War ur blasennig e welan un dornad kirri parked e-tal ur c'hafe-restaurant-pizzeria. Marteze 'm eus kavet ar sort restaurant a blij din, ma tebr tud a bep sort ennañ, micherourien, VRP, ... Mat ha marc'had mat ar boued, lirzhin an degemer, ha darempredet an ti diouzh se.\nTu ebet da welet 'ba' hemañ. Livet pe deñval gwer ar varlenn-stal. Setu ez an tre gant un nor ma welan ur skritell "mont e-barzh ar restaurant" outi. E penn all un trepas hir on degemeret gant ar priveziou. Treiñ a ran hag emaon er sal. Engroez ebet 'vat! Un den bennak ez eus ouzh taol. Met tapet on hag e blij din, forzh penaos, al lec'h naet ha sklaer hag an ostized a-feson. Un daol zo diskouezet din gant an ostizez.\nEn ul lenn roll ar meuzioù e troan ur wezh ouzhpenn! Diwar ar "Bourguignon de kangourou" zo lakaet "meuz an devezh" 'vat ! Hag ez an gant un andouilhennig " eus Troyes". Mousc'hoarzin splan a ra an ostizez. Kevrin. Abuziñ a ran ma amzer em urzhiataerez-c'hodell hag e draoù e brezhoneg.\nKinniget brav ar meuz zo o tont. Ober a ra yac'h kalon an den. Me 'gav din, da welet, hag e kavan mat anezhi da zebriñ ivez.\nEn ur zont er-maez, ez an da lenn ur skritell am boa taolet pled en ur zon tre. Peget eo ouzh moger uhel liorzh un ti braz. Ti moereb Marcel hag he gwas e oa war a lennan. «Tante Leonie» eo graet anezhi gantañ en e oberenn " War glask an amzer kollet ". En em blijout kalz a rae ar skrivagner eno a-hervez.\nSoñj 'm eus e vez kontet gantañ meur a wezh e bourmenadennou war ar maez tro war dro. Daoust hag eñ eo bet adkavet ha kempennet o hentad gant ar burev-touristañ ? Hiziv n'em eus ket amzer da glask gouzout. Ur wezh all marteze, en Nevez-Amzer, pa vo ar spern gwenn en o bleuñv a oa bet bamet Proust ganto ken e oa. Mard eus anezho c'hoazh !\n11/02/2005 | Lien permanent